Tahap oksigen menurun, Shahrulezad dipindahkan ke HSB
Oleh HANISAH SELAMAT

7 November 2021, 1:08 pm
PETALING JAYA – Berikutan tahap oksigen dalam badan menurun akibat kesan Covid-19, sutradara dan penerbit Shahrulezad Mohameddin dipindahkan ke Hospital Sungai Buloh (HSB), semalam.
Bagaimanapun, pengarah drama rantaian Nur itu memaklumkan, keadaannya semakin baik selepas dipindahkan ke hospital dari Pusat Kuarantin dan Rawatan Covid-19 (PKRC), Taman Ekspo Pertanian Malaysia Serdang (MAEPS).
“Disebabkan tahap oksigen rendah, akhirnya saya dipindahkan ke HSB. Jangan risau, tiada isu serius, cuma kelengkapan di MAEPS untuk kes pesakit kekurangan oksigen tidak secanggih di hospital ini.
“Lagipun, MAEPS dalam proses penutupan sebab kes Covid-19 di Malaysia semakin menurun. Jadi, banyak peralatan seperti mesin oksigen sudah dipindahkan.
“Jadi, pihak MAEPS memutuskan pesakit yang berdepan oksigen rendah perlu dipindahkan ke HSB. Di sini, lengkap dan canggih atas pemantauan doktor.
“Bermula malam ini, saya jadi warga HSB,” tulisnya menerusi hantaran dalam Instagram sambil berkongsi gambar mengenakan alat bantuan pernafasan.

Pada 2 November lalu, pemilik syarikat produksi Radius One itu mengesahkan dirinya positif Covid-19 sebelum menjalani kuarantin di MAEPS dua hari lalu.
Selain meminta sesiapa yang berurusan dengannya menjalani ujian calitan, dia turut menghentikan penggambaran drama terbaharu, Khilaf Asmara yang dibintangi Fasha Sandha, Nelydia Senrose dan Fattah Amin.
Sementara itu katanya, paling utama kini adalah mengikut saranan pakar perubatan bagi membolehkan kesihatannya dapat dipulihkan.
“Setakat ini, oksigen saya sudah 98 peratus. Jika ditanggalkan takut oksigen saya jatuh balik. Sekarang, doktor dalam proses nak rawat supaya sistem imunisasi badan mampu melawan ‘viral load’ dalam darah.
“Doktor memberikan saya steroid untuk menghalang keradangan dalam organ dalaman. Tetapi, kesan steroid ini akan menaikkan gula dalam darah.
“Untuk pesakit diabetes seperti saya, situasi ini memang seram jika gula naik namun, doktor memutuskan memberi insulin buat sementara waktu hinggalah masalah keradangan dalam badan reda gara-gara Covid-19.
“Lagi satu, doktor juga memberikan saya suntikan untuk mencairkan darah sebab kuman Covid-19. Sebab boleh membuatkan darah menjadi pekat,” katanya.
Pada masa sama, pengkarya berusia 49 tahun itu tidak ketinggalan menasihatkan sesiapa yang merasakan kurang sihat supaya terus membuat ujian calitan.
“Apabila tidak sedap badan, terus sahaja membuat ujian Rapid Test Kit (RTK) atau Real-Time Reverse Transcription-Polymerase Chain Reaction (RT-PCR).
“Kalau keputusan ujian calitan negatif, jangan lupa kuarantin diri. Sebab saya takut simptom Covid-19 lambat memberi kesan,” kongsinya lagi. – K! ONLINE


Bunuh ah long sebab dendam
Oleh ISKANDAR SHAH MOHAMED

7 November 2021, 2:08 pm
KLANG – Angkara dendam dipercayai motif kejadian seorang ah long mati ditetak di hadapan sebuah restoran di Bandar Bukit Tinggi di sini, semalam.
Ketua Polis Daerah Klang Selatan, Asisten Komisioner Shamsul Amar Ramli berkata, motif kejadian itu diketahui hasil penangkapan enam suspek bagi membantu siasatan terhadap kematian lelaki berusia 47 tahun berkenaan.
Katanya, kesemua suspek lelaki berusia 27 hingga 54 tahun itu diberkas di sekitar daerah ini dan Banting antara pukul 6.30 petang hingga 2 pagi tadi.
“Setakat ini, siasatan awal mendapati mendapati motif kejadian dipercayai dendam namun siasatan lanjut masih dijalankan.
“Keenam-enam suspek kini direman selama sehari selepas perintah berkaitanya dikeluarkan Pendaftar Mahkamah Majistret Klang, Sarina Sulaiman,” katanya dalam kenyataan hari ini.
Jelas beliau, kes kini disiasat mengikut Seksyen 302 Kanun Keseksaan.

Kosmo! semalam melaporkan seorang lelaki dipercayai ah long mati ditetak dengan parang oleh dua penjenayah selepas menikmati makanan di sebuah kopitiam di Lorong Batu Nilam 27A, Bandar Bukit Tinggi, dekat sini hari ini. -K!ONLINE


Abdul Latif, anak dan perunding hartanah diperintah bela diri
Oleh KHAIRUL MOHD. ALI

7 November 2021, 1:04 pm
JOHOR BAHRU – Mahkamah Tinggi Johor Bahru di sini mengarahkan bekas Pengerusi Jawatankuasa Perumahan dan Kerajaan Tempatan Johor, Datuk Abdul Latif Bandi untuk membela diri bersabit 37 pertuduhan yang dikenakan terhadapnya.
Selain Abdul Latif, Mahkamah Tinggi turut memerintahkan anak lelakinya, Ahmad Fauzan Hatim dan perunding hartanah, Amir Shariffuddin Abd Raub untuk membela diri atas pertuduhan sama.
Hakim Datuk Abu Bakar Katar membuat keputusan tersebut selepas selesai prosiding hari ini sekaligus mengetepikan keputusan dibuat Mahkamah Sesyen Johor Bahru pada 21 April 2019 yang membebas dan melepaskan ketiga-tiga tertuduh.
Timbalan Pengarah I, Bahagian Perundangan dan Pendakwaan SPRM, Wan Shaharuddin Wan Ladin berkata, Mahkamah Tinggi membuat keputusan bahawa keputusan Mahkamah Sesyen terdahulu adalah salah.
“Mahkamah Sesyen telah tidak mempertimbangkan banyak isu-isu penting dalam kes tersebut.
“Dan Hakim juga telah menetapkan jaminan berjumlah RM1.1 juta untuk ketiga-tiga tertuduh dengan cagaran tanah,” katanya.

Sementara itu, peguam tertuduh, Datuk Salehuddin Saidin pula memberitahu, keputusan Mahkamah Tinggi itu bukan pengakhiran buat anak guamnya.-K! ONLINE


14 individu lakukan kesalahan lalu lintas ditahan
7 November 2021, 1:11 pm
KUALA LUMPUR – Mempamerkan cukai jalan dan nombor pendaftaran palsu, memandu dibawah pengaruh alkohol serta memandu dalam keadaan merbahaya.
Itu antara kesalahan yang dikesan Jabatan Siasatan Dan Penguatkuasaan Trafik (JSPT) Kuala Lumpur ketika melakukan Operasi Samseng Jalanan, Operasi Motosikal dan Operasi Pelbagai Kesalahan di sekitar ibu kota dalam tempoh dua hari bermula kelmarin hingga hari ini.
Timbalan Ketua JSPT Kuala Lumpur, Superintendan Zulkafli Chek Lah berkata, operasi yang bermula pukul 9 malam hingga 4 pagi itu dijalankan disekitar pusat bandar, Jalan Tun Razak, Jalan Pahang, Jalan Raja Laut, Jalan Kuching dan Lebuh Raya Duta-Ulu Kelang (DUKE).
“Seramai 18 individu berusia 19 hingga 54 tahun terdiri daripada pemandu kereta dan penunggang motosikal ditahan.
“Menerusi Operasi Motosikal, seorang pemandu kereta jenis Bentley dan penunggang motosikal Yamaha Y15ZR ditahan kerana mempamerkan cukai jalan dan nombor pendaftaran palsu,” ujarnya dalam kenyataan hari ini.
Menurutnya, dalam operasi pelbagai, pihak JSPT memberkas 12 orang lelaki di bawah Seksyen 45(A) APJ 1987 kerana memandu dibawah pengaruh alkohol.

“Empat lelaki lagi ditahan dalam Operasi Samseng Jalanan kerana menunggang dalam keadaan berbahaya dan melakukan aksi zig-zag, roket, superman serta bersaing sesama sendiri,” ujarnya.
Jelas beliau, secara keseluruhannya sebanyak 371 jumlah saman telah dikeluarkan di atas pelbagai kesalahan dan 10 buah motosikal turut disita di bawah Seksyen 64 APJ 1987 atas kesalahan mengubah suai struktur kenderaan (ekzos). – K! ONLINE


TFC hanya ingin kemenangan
Oleh KOSMO!

7 November 2021, 2:00 pm
Oleh TENGKU DANISH BAHRI TENGKU YUSOFF
TIKET ke suku akhir yang sudah ditempah awal tidak mampu menahan keinginan Terengganu FC (TFC) untuk meneruskan momentum kemenangan pada aksi bertemu Selangor dalam aksi Piala Malaysia malam ini.
Ketua jurulatih Sang Penyu, Nafuzi Zain berkata, TFC sebaliknya berazam untuk mengekalkan rekod kemenangan 100 peratus menuju ke saingan kalah mati kelak.
Beliau berkata, aksi kelima di Stadium Majlis Perbandaran Petaling Jaya itu juga masih penting kerana bakal menjadi penentuan status juara dan naib juara Kumpulan B.
“Pada saya, sasaran terbaik ialah menang baki dua perlawanan peringkat kumpulan sekali gus mengutip enam mata maksimum bertemu Selangor dan Kuching City.
“Walaupun sudah layak ke suku akhir, tiada istilah ambil mudah kerana pastinya kami mahu mengalahkan Selangor di hadapan penyokong tegar mereka,” katanya ketika dihubungi Kosmo! di Kuala Terengganu semalam.

Dalam pada itu, Nafuzi memberitahu, enggan tergesa-gesa menurunkan tonggak skuad muda negara yang baru selesai tugasan Kelayakan Piala Asia B-23 di Mongolia, minggu lalu.
Sehubungan itu, beliau menjelaskan bek kanan, Azam Azmi Murad; pemain tengah, Nik Akif Syahiran Nik Mat; pemain sayap, Hakimi Abdullah dan bek kiri, Hairiey Hakim Mamat akan direhatkan dalam pertemuan dengan Selangor kelak.
“Saya percaya barisan pemain tempatan dan import sedia ada mampu mengisi posisi ditinggalkan dan mampu menunjukkan prestasi cemerlang setiap kali diturunkan.
“Mereka telah memberikan komitmen 100 peratus setiap kali diturunkan sehingga menyebabkan saya berada dilema untuk memilih kesebelasan utama pada perlawanan itu nanti,” katanya.


Idris, Amar, Ahmad Samsuri kekal Naib Presiden Pas
Oleh MOHD AZLI ADLAN

7 November 2021, 1:00 pm
KUALA TERENGGANU – Tiga penyandang Naib Presiden berjaya mengekalkan kedudukan masing masing pada pemilihan parti bagi Muktamar Pas ke-67 yang berakhir hari ini.
Menteri di Jabatan Perdana Menteri (Hal Ehwal Agama) Idris Ahmad menerima undi tertinggi iaitu 1,164 diikuti Timbalan Menteri Besar Kelantan, Datuk Mohd. Amar Abdullah (956 undi) dan Menteri Besar Terengganu, Datuk Seri Ahmad Samsuri Ahmad Mokhtar (778 undi).
Seorang lagi calon yang menawarkan diri untuk jawatan Naib Presiden Pas iaitu Ahli Jawatankuasa Kerja Pas Pusat, Dr Mohd. Zuhdi Marzuki pula sekadar mendapat 623 undi.
Keputusan tersebut diumumkan Timbalan Pengerusi Jawatankuasa Pemilih Pas, Nurkhuzaini Ab. Rahman.
Selain itu, beliau juga mengumumkan 18 pemimpin parti itu berjaya mendapat kepercayaan perwakilan sebagai Ahli Jawatankuasa Kerja (AJK) Pas Pusat bagi sesi 2021-2023.
Antara yang dipilih sebagai AJK Pas Pusat ialah Ahli Dewan Undangan Batu Burok, Muhammad Khalil Abdul Hadi yang mendapat undi tertinggi iaitu 884 undi; Menteri Besar Kedah, Datuk Seri Muhammad Sanusi Md. Nor, dan bekas Ketua Pemuda Pas, Khairil Nizam Khirudin.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, Timbalan Menteri Pembangunan Wanita, Keluarga dan Masyarakat, Datuk Seri Siti Zailah Yusoff dan Timbalan Menteri Sains, Teknologi dan Inovasi, Datuk Ahmad Hashim juga tersenarai sebagai AJK Pas Pusat pada pemilihan kali ini.
Pemilihan tersebut melibatkan 1,299 perwakilan yang dilaksanakan secara undi elektronik (e-undi) semalam. – K! ONLINE


Disangka jala ikan, rupanya mangsa langgar lari
Oleh ALWANI ZAFIRAH

7 November 2021, 1:30 pm
PETALING JAYA – Sepasang suami isteri pada mulanya menyangka seorang lelaki yang berada di dalam longkang sedang menjala ikan, tetapi rupa-rupanya dia dipercayai menjadi mangsa langgar lari.
Video mengenai kejadian itu tular menerusi TikTok baru-baru ini yang memaparkan seorang penghantar makanan terlibat dalam kemalangan langgar lari sehingga motosikalnya tercampak ke dalam longkang.
Menurut pengguna @prettyayue yang berkongsikan video tersebut, dia dan suaminya pada mulanya menyangka lelaki itu sedang menjala ikan di longkang tanpa menyedari kejadian yang berlaku sebenarnya satu kemalangan.
“Mula-mula tak perasan pun ada orang terjatuh di dalam longkang, husband (suami) nampak ada orang dalam longkang itu, dia sangka ada orang sedang menjala ikan.
“Apabila pergi dekat, baru nampak motosikal. Ya Allah, memang tak ada siapa pun tolong dia, kasihan dia terkapai-kapai mahu naik ke atas,” katanya menerusi ciapan di Tiktok.
Katanya, suaminya kemudian meminta pertolongan orang ramai yang berada di sekitar kawasan itu untuk bersama-sama membantu mengangkat motosikal mangsa naik ke atas.

“Mangsa dilihat lemah dan tidak bermaya dengan keadaan pakaiannya yang basah akibat kemalangan tersebut,” jelasnya.
Pasangan suami isteri itu turut mengucapkan terima kasih kepada orang ramai yang turut membantu mangsa.
Sehingga kini, video tersebut menerima lebih 3.3 juta tontonan dengan 342,700 tanda suka dan 11,600 komen serta 9,697 perkongsian. – K! ONLINE


Ziyad akur keputusan, terus berlapang dada
Oleh MUHAMMAD ZUHAILY BADLISHAH

7 November 2021, 1:00 pm
MALAYSIA sudah boleh melupakan hasrat untuk menyaksikan pingat emas lontar peluru pada Sukan Paralimpik 2020 di Tokyo, Jepun menjadi milik Muhammad Ziyad Zolkefli.
Ia selepas Ziyad menerima dengan hati terbuka rumusan Jawatankuasa Siasatan Dalaman dipengerusikan oleh Tan Sri Borhan Dolah yang diserahkan kepada Menteri Belia dan Sukan, Datuk Seri Ahmad Faizal Azumu kelmarin.
Jaguh para kebangsaan berusia 31 tahun itu akur dan bertanggungjawab dengan apa yang berlaku kepadanya sambil meminta maaf kepada seluruh rakyat Malaysia serta berharap isu tersebut tidak dibangkitkan lagi selepas ini.
“Keadaan ketika itu agak sukar untuk saya dan jurulatih mempertahankan dakwaan kami tetapi tanpa sedari, kami melakukan kekhilafan seperti didakwakan.
“Maafkan kami sebab kecewakan semua dan percayalah kami tak mahu keadaan seperti itu. Kami akan jadikan kekhilafan itu sebagai pengajaran pada masa akan datang.
“Saya berharap isu ini tidak dispekulasikan dan dibangkitkan oleh mana-mana pihak. Tidak ada siapa patut dipersalahkan kerana kalau ada pun kesilapan adalah atas kelemahan diri kami sendiri,” katanya.

Dalam masa sama, Ziyad menjelaskan, motivasi dan semangatnya tetap berada pada tahap terbaik untuk menghadapi beberapa temasya besar tahun depan meskipun hasil siasatan tidak memihak kepada dirinya.
Sementara itu, jurulatih Ziyad iaitu Mohd. Faizol Harun berjanji agar isu berkenaan tidak berulang dan bersedia untuk memastikan anak didiknya menebus kekecewaan dalam pertandingan akan datang.
“Sebagai seorang jurulatih dan orang paling dekat dengan Ziyad, kami bersetuju untuk bertanggungjawab sepenuhnya. Saya juga memohon maaf dan berharap perkara ini tidak lagi diperbesarkan,” jelasnya.


Sekolah di lima negeri dibuka 21 dan 22 November ini
Oleh LUQMAN RIDHWAN MOHAMED NOR

8 November 2021, 10:08 pm
PUTRAJAYA – Pengoperasian institusi pendidikan di bawah Kementerian Pendidikan (KPM) mengikut ketetapan pengoperasian Fasa 4 Pelan Pemulihan Negara (PPN) bagi Kedah akan bermula pada 21 November depan.
KPM dalam satu kenyataan berkata, bagi Perak, Perlis, Pulau Pinang dan Sabah pula, ia akan bermula pada 22 November depan.
“Ini akan melibatkan kehadiran murid tahun 1 hingga 6 di sekolah rendah serta kelas peralihan dan tingkatan 1 hingga 4 di sekolah menengah,” katanya hari ini.
Pengoperasian tersebut adalah merujuk kepada pengumuman Menteri Kanan Pertahanan, Datuk Seri Hishammuddin Tun Hussein pada 5 November lalu berkaitan peralihan fasa PPN bagi negeri Kedah, Perak, Perlis, Pulau Pinang dan Sabah berkuat kuasa pada 8 November 2021.
Institusi pendidikan bawah KPM turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat.
Dalam pada itu, katanya, KPM menyarankan agar ketetapan itu turut terpakai di semua institusi pendidikan yang tidak berdaftar dengan KPM.

“Ia termasuk institusi pendidikan bawah kerajaan negeri. KPM sentiasa komited untuk terus melakukan yang terbaik,” katanya. – K! ONLINE


Mahfuz menang saman fitnah dapat ganti rugi RM50,000
Oleh NUZULSHAM SHAMSUDDIN

8 November 2021, 8:15 pm
KUALA LUMPUR – Menteri Besar Kedah Datuk Seri Muhammad Sanusi Md. Nor diperintah membayar ganti rugi sebanyak RM50,000 oleh Mahkamah Tinggi di sini hari ini kepada Ahli Parlimen Pokok Sena Datuk Mahfuz Omar berhubung kenyataan fitnah isu pemindahan Sports Toto melalui hantaran Facebook dua tahun lepas.
Pesuruhjaya Kehakiman Datuk Mohd. Arief Emran Arifin memutuskan demikian selepas membenarkan tuntutan Mahfuz sebagai plaintif dalam saman fitnah itu yang difailkannya terhadap Muhammad Sanusi selaku defendan.
Peguam Noorazmir Zakaria yang mewakili Mahfuz ketika dihubungi media berkata mahkamah memerintahkan Muhammad Sanusi membayar ganti rugi tersebut dalam tempoh 14 hari mulai hari ini.
“Mahkamah juga memerintahkan defendan (Muhammad Sanusi) menulis permohonan maaf di laman facebook miliknya terhadap plaintif (Mahfuz) dalam tempoh 14 hari dan memerintahkan defendan membayar kos tindakan guaman kepada plaintif berjumlah RM15,000.
“Perintah-perintah lain yang dikenakan ialah satu injunksi menegah defendan atau ejen-ejennya daripada menerbitkan kata-kata fitnah terhadap plaintif pada masa hadapan,” katanya selepas keputusan kes saman itu yang berlangsung secara dalam talian melalui aplikasi Zoom.
Dalam prosiding hari ini peguam Yusfarizal Yussoff dan Moh. Faizi Che Abu yang mewakili Muhammad Sanusi.

Terdahulu perbicaraan kes itu telah berlangsung pada 26 Ogos lalu dengan dua saksi plaintif termasuk Mahfuz dan seorang saksi defendan iaitu Muhammad Sanusi dipanggil memberi keterangan.
Pada 9 Oktober 2019, Mahfuz memfailkan saman itu berdasarkan hantaran yang dibuat oleh Muhammad Sanusi dalam akaun Facebooknya pada 30 Julai 2019 yang mengaitkan Mahfuz selaku wakil rakyat bagi kawasan Pokok Sena dalam isu pemindahan Sports Toto ke kawasan itu.
Mahfuz juga mendakwa Muhammad Sanusi menerbitkan satu video berdurasi 7.57 minit di akaun Facebooknya pada 27 Julai 2019 yang memaparkan sekumpulan individu membantah pembukaan Sports Toto di Pokok Sena sambil memegang pelanduk yang tertera nama plaintif. K! ONLINE


Tawaran hadiah RM10,000 untuk anak kelahiran Kedah
Oleh NORLIDA AKMAR IDROS

8 November 2021, 8:45 pm
ALOR SETAR – Bina Darulaman Berhad (BDB) membuka peluang kepada anak kelahiran Kedah untuk menyertai pertandingan mencipta logo dan nama khas bagi projek pembangunan Langkawi Designer Premium Outlet yang sedang berlangsung sehingga 21 November ini.
Projek tersebut akan dibangunkan oleh BDBMBI Langkawi Ventures Sdn. Bhd. (BDBMBI) yang merupakan syarikat usaha sama antara BDB dan Perbadanan Menteri Besar Kedah (MBI).
Presiden dan Ketua Pegawai Eksekutif Kumpulan BDB, Faris Najhan Hashim berkata, pertandingan berkenaan merupakan salah satu inisiatif syarikat untuk memberi peluang kepada seluruh rakyat negeri ini terlibat secara langsung dengan projek yang julung kalinya dibangunkan di Pulau Langkawi.
Menurut beliau, projek itu akan memberi satu dimensi baharu kepada produk pelancongan di Langkawi dan sudah pasti menjadi lebih menarik sekiranya mendapat sentuhan anak tempatan dalam penciptaan logo dan juga nama khas kepada projek pembangunan tersebut.

“Peserta mestilah terdiri daripada anak jati yang lahir di negeri Kedah berumur 18 tahun ke atas dan mereka perlu mencipta logo dan nama dalam Bahasa Inggeris serta tidak mengandungi elemen yang boleh dianggap sensitif dan boleh menyinggung mana-mana pihak.
“Logo yang dicipta hendaklah tulen serta tidak diciplak daripada mana-mana logo tempatan mahupun luar negara,” katanya dalam kenyataan.

Faris Najhan menerangkan, peserta berpeluang memenangi hadiah keseluruhan iaitu wang tunai berjumlah RM10,000.
“Sehubungan itu, saya menyeru kepada semua rakyat negeri Kedah yang mempunyai bakat terpendam dan kreatif dalam mencipta logo agar tidak melepaskan peluang keemasan ini dan bersama-sama dengan Kumpulan BDB untuk membangunkan Langkawi supaya terus harum di persada dunia,” jelasnya.
Setiap penyertaan hendaklah mematuhi garis panduan pertandingan yang telah ditetapkan dan boleh dirujuk di laman web Kumpulan.

Projek Langkawi Designer Premium Outlet akan dibangunkan di kawasan seluas kira-kira 16.58 hektar di Padang Matsirat yang terletak bersebelahan dengan Lapangan Terbang Antarabangsa Langkawi.
Ia meliputi outlet premium, perniagaan serta makanan dan minuman selain kemudahan rekreasi kepada pelancong dan masyarakat setempat.
Keseluruhan pembangunan memfokuskan kepada konsep membeli-belah yang dihiasi dengan kawasan hijau serta struktur bangunan melambangkan kebudayaan ikonik


Pecca ubah suai strategi kepelbagaian perniagaan
Oleh KOSMO!

8 November 2021, 9:19 pm
PETALING JAYA –  Pecca Group Berhad (Pecca) telah mengubah suai strategi kepelbagaian perniagaan penjagaan kesihatannya selepas berunding dengan pihak berkepentingannya.
Pengarah Urusan Pecca Group Datuk Teoh Hwa Cheng berkata, bagaimanapun niat Kumpulan untuk kepelbagaian masih berterusan dan ia merancang untuk menggunakan kedudukan tunainya yang kukuh untuk mencari peluang penggabungan dan pengambilalihan (M&A) atau usaha sama (JV) yang bersesuaian.
Jelasnya,  Kumpulan telah membatalkan cadangan pengambilalihan 51 peratus kepentingan ekuiti dalam Rentas Health Sdn Bhd dengan memeterai Perjanjian Pembatalan dan Pelepasan Bersama bagi meneroka kaedah kerjasama yang berbeza.
Oleh itu, Perjanjian Jual Beli bertarikh 2 Ogos 2021 dibatalkan berkuatkuasa serta-merta.
Kumpulan menegaskan cadangan mempelbagaikan perniagaan penjagaan kesihatan tidak akan diteruskan ketika ini dengan mengambil kira perniagaan penjagaan kesihatan sedia ada yang dijangka tidak akan menyumbang 25 peratus  atau lebih daripada aset bersih atau keuntungan bersih Kumpulan dalam masa terdekat.
Bagaimanapun, Pecca akan terus memantau sumbangan perniagaan berkaitan penjagaan kesihatannya  yang mana ketika ini kebanyakan membabitkan pengeluaran pelitup muka perubatan dan akan membuat pengumuman yang diperlukan kepada Bursa Malaysia Securities Berhad apabila perniagaan serta kontrak baharu dikenal pasti.

“Pelan mempelbagaikan perniagaan kekal menjadi langkah positif Pecca dalam usaha untuk mengelakkan Kumpulan daripada bergantung semata-mata kepada satu segmen perniagaan.
“Adalah menjadi keutamaan kepada kami untuk mencari sumber pendapatan selain daripada segmen automotif, dan kami akan meneroka cara yang lebih bermanfaat untuk bekerjasama dengan rakan kongsi kami.
“Apabila wujudnya sebarang peluang baharu, Lembaga Pengarah juga akan mendapatkan kelulusan yang diperlukan daripada pemegang saham jika ia diperlukan,” katanya dalam kenyataan.
Pecca yang disenaraikan di Pasaran Utama Bursa Malaysia terlibat dalam aktiviti berkaitan reka bentuk dan pengeluaran upholsteri kulit kenderaan.
Untuk rekod, pada 2 Ogos lalu, Pecca bercadang untuk mengambilalih 51 peratus kepentingan dalam syarikat pembekal peralatan perlindungan diri (PPE), Rentas Health dengan  membabitkan nilai RM100 juta.


Lelaki tetapkan syarat ijazah, gaji minimum RM1,165 untuk calon isteri
Oleh KOSMO!

8 November 2021, 8:30 pm
JAKARTA – Seorang wanita mendedahkan syarat aneh dikemukakan seorang lelaki yang mahukan teman wanita berkelulusan sekurang-kurangnya ijazah sarjana muda , lapor laman berita Suara.com hari ini.
Kisah ini ditularkan dalam aplikasi TikTok menerusi akaun bernama @sayksj  setelah dia dihubungi  seorang lelaki yang mahu berkenalan selama dua bulan menerusi aplikasi WhatsApp.
Bagaimanapun, lelaki itu mempunyai syarat di mana wanita yang mahu menjalin hubungan dengannya perlu mempunyai gaji minimum Rp4 juta (RM 1,165) dengan pendidikan minimum ijazah sarjana muda.
Wanita itu menyatakan bahawa dia ingin memperkenalkan lelaki tersebut dengan wanita yang lebih sesuai, tetapi lelaki itu menyatakan bahawa syarat itu diaplikasikan kepadanya sahaja.
“Saya cakap ni kat kamu dik, abang malu kalau ada bakal isteri tak ke kolej. Abang tak nak yang lain, tapi abang nak kamu,” tambah lelaki itu.
Kisah tular itu mendapat perhatian dan komen netizen.

“Memang geram melihatnya, dia rasa dia manusia paling sempurna,” komen netizen. – Agensi


Polis siasat video tular sekumpulan individu langgar SOP
8 November 2021, 10:02 pm
KUALA LUMPUR – Polis menjalankan siasatan berhubung satu video tular di media sosial memaparkan sekumpulan individu telah melanggar prosedur operasi standard (SOP) yang berlaku di Jalan Little India, Pekan Brickfields di sini pada 3 November lalu.
Timbalan Ketua Polis Daerah Brickfields, Superintendan Basri Sagoni berkata, video berdurasi 36 saat yang dimuat naik di aplikasi TikTok itu memaparkan sekumpulan orang ramai sedang melihat pembakaran bunga api di tengah jalan.
“Video ini juga menunjukkan sekumpulan lelaki sedang bermain alat muzik (gendang) sambil menari dan kejadian dipercayai berlaku kira-kira pukul 11 malam hingga 12.30 tengah malam.
“Menerusi video itu juga memaparkan suasana sambutan perayaan Deepavali tanpa penjarakan sosial dan kelihatan beberapa orang awam didapati tidak memakai pelitup muka,” katanya dalam satu kenyataan di sini hari ini.
Jelasnya, video tersebut telah menimbulkan pelbagai persepsi awam ke atas kerajaan Malaysia.
“Orang ramai dinasihatkan untuk tidak membuat sebarang spekulasi berkaitan video tersebut kerana bimbang mendatangkan kegusaran awam.

“Pihak polis memandang serius sebarang pelanggaran SOP yang berlaku di negara dan penyiasatan akan dijalankan di bawah Akta Pencegahan dan Pengawalan Penyakit Berjangkit 1988,” ujarnya.
Tambahnya, saksi kejadian yang mempunyai maklumat berkaitan diminta untuk tampil ke balai polis berdekatan atau hubungi Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999. – K! ONLINE


Polis Jawa Barat minta maaf ‘like’ akaun pornografi
Oleh KOSMO!

8 November 2021, 9:00 pm
JAKARTA – Ketua Perhubungan Awam Polis wilayah Jawa Barat, Erdi Ardimulan Chaniago membuat permohonan maaf kepada orang ramai susulan insiden akaun Twitter rasmi Balai Polis Bogor Kota yang menyukai atau ‘like’ sebuah akaun pornografi, Sabtu lalu, lapor laman berita Suara.com hari ini.
Menurut beliau, pihaknya akan melakukan siasatan ke atas insiden tersebut bagi mengenal pasti individu yang melakukan ‘like’ tersebut.
“Kami sudah mengendalikan akaun itu dalam tempoh yang lama dan setakat ini, tiada sebarang masalah.
“Bagaimanapun, Balai Polis Bogor Kota akan melakukan siasatan berkaitan penggunaan akaun Twitter tersebut dan mengesan individu yang melakukan perbuatan itu (like akaun pornografi).
“Justeru, saya memohon maaf bagi pihak jabatan polis dan mengakui ini adalah hal yang menjadi perhatian dan pemantauan lebih ketat kepada bahagian perhubungan awam di balai polis sekitar Jawa Barat,” katanya.
Sabtu lepas, akaun Twitter @txtdrberseragam memuat naik tangkap layar yang memaparkan akaun @PolresBogorKota menyukai sebuah akaun yang mengandungi kandungan pornografi.

Tindakan itu menerima kecaman ramai yang mempersoalkan kewajaran Twitter rasmi polis untuk bertindak demikian. – Agensi


Kes di ICU meningkat 2 peratus
Oleh SITI A'ISYAH SUKAIMI

8 November 2021, 8:05 pm
PUTRAJAYA – Kadar kes yang memerlukan rawatan di Unit Rawatan Rapi (ICU) menunjukkan peningkatan dua peratus berbanding minggu epidemiologi (ME) sebelumnya (ME ke-43), biarpun kebanyakan indikator utama menunjukkan trend penurunan.
Ketua Pengarah Kesihatan, Tan Sri Dr. Noor Hisham Abdullah berkata, sehingga 6 November lalu (ME ke-44), sebanyak 2,501,966 kes kumulatif Covid-19 dilaporkan dengan 65,505 kes aktif dan 29,256 kes kematian.
“Kes yang memerlukan rawatan di ICU menunjukkan kenaikan 2.0 peratus iaitu 505 kes (ME ke-43) kepada 516 kes (ME ke-44). Kes memerlukan bantuan pernafasan tidak menunjukkan perubahan ketara dan kekal sebanyak 214 kes (ME ke-44).
“Bagi kes baharu Covid-19 pula menunjukkan penurunan sebanyak 13.1 peratus iaitu daripada 40,613 kes (ME ke-43) kepada 35,303 kes (ME ke-44). Purata kes aktif menunjukkan penurunan sebanyak 7.0 peratus iaitu daripada 70,829 kes (ME ke-43) kepada 65,573 kes (ME ke-44),” katanya dalam satu kenyataan di sini hari ini.
Ujarnya lagi, penurunan kes aktif dilihat konsisten sejak sembilan minggu lepas manakala, kes kematian menunjukkan penurunan sebanyak 27.2 peratus iaitu daripada 522 kes (ME ke-43) kepada 380 kes (ME ke-44).
“Nilai Rt Malaysia juga menunjukkan penurunan harian dari 0.96 (95 peratus CI 0.95 hingga 0.97) kepada 0.91 (95 peratus CI 0.90 hingga 0.92) sejak 1 November. Nilai Rt melebihi 1 menunjukkan potensi berlakunya rantaian penularan jangkitan seperti pada permulaan gelombang ketiga,” katanya.

Berhubung kluster, Dr. Noor Hisham berkata, terdapat kumulatif 5,719 kluster dilaporkan dan hanya 335 kluster masih lagi aktif iaitu penurunan sebanyak 23.5 peratus berbanding ME ke-43.
“Selain itu sehingga 7 November, sejumlah 25,525,035 individu mendaftar bagi mendapatkan vaksinasi Covid-19. Setakat 7 November pukul 11.59 malam, 75.2 peratus daripada keseluruhan penduduk telah menerima suntikan vaksin lengkap.
“Ini melibatkan 94.8 peratus daripada populasi dewasa dan 74.9 peratus daripada populasi remaja. Pemberian dos penggalak juga giat dijalankan dengan kumulatif 506,236 dos setakat 7 November di 672 pusat pemberian vaksin yang masih beroperasi,” jelasnya.
Mengulas lanjut, katanya, kadar pengunaan fasiliti kesihatan didapati semakin menurun selaras dengan peningkatan liputan vaksin dan sehubungan itu, bilangan katil diperuntukkan untuk merawat kes Covid-19 mula diturunkan secara berfasa di kebanyakan negeri bagi memberi perhatian kepada rawatan kes selain Covid-19.
“Di peringkat kebangsaan, bilangan pesakit Covid-19 yang dirawat di fasiliti kesihatan kian menurun dari minggu ke minggu di mana kedua-dua kategori pesakit iaitu kategori pesakit satu dan dua serta tiga, empat dan lima didapati semakin menurun.
“Bagaimanapun, mulai ME ke-42 hingga ME ke-44, terdapat empat negeri menunjukkan peningkatan kemasukan pesakit kategori tiga hingga lima iaitu Kuala Lumpur, Perlis, Terengganu dan Selangor dengan peningkatan sekitar tiga peratus hingga 17 peratus,” katanya. -K! ONLINE


Ketua Pengarah Jakim bersara wajib esok
Oleh MOHD. HUSNI MOHD. NOOR

8 November 2021, 8:21 pm
PUTRAJAYA – Hari ini adalah hari perkhidmatan terakhir bagi Datuk Abdul Aziz Jusoh sebagai Ketua Pengarah Jabatan Kemajuan Islam Malaysia (Jakim) kerana beliau akan bersara wajib mulai esok.
Majlis meraikan hari terakhir Abdul Aziz bertugas berlangsung hari ini dalam satu majlis ringkas dihadiri Menteri di Jabatan Perdana Menteri (Hal Ehwal Agama), Idris Ahmad di sini.
Idris menerusi hantaran di Facebook berkata, beliau menyifatkan Abdul Aziz sebagai seorang Pegawai Hal Ehwal Islam yang amat komited, berintegriti serta berpengalaman luas dalam perkhidmatan awam.
Beliau berkata, Abdul Aziz memulakan perkhidmatan di Bahagian Hal Ehwal Islam, Jabatan Perdana Menteri (BAHEIS) sejak tahun 1986.
Ujarnya, beliau pernah bertugas sebagai Atase Agama di Kedutaan Besar Malaysia Jakarta termasuk sebagai Ketua Pegawai Eksekutif Majlis Agama Islam Wilayah Persekutuan (MAIWP).
“Dalam banyak perkara, beliau sentiasa menasihati saya khususnya dalam bidang tugas pentadbiran hal ehwal Islam yang dilaksanakan oleh Jakim.

“Saya mendoakan beliau terus diberikan kesihatan berpanjangan dan terus berbakti kepada pembangunan umat Islam walaupun telah bersara,” katanya.
Katanya, beliau mewakili pihak kerajaan merakamkan setinggi-tinggi ucapan penghargaan dan terima kasih atas jasa bakti Abdul Aziz kepada agama, negara dan ummah. – K! ONLINE


Perak antara enam negeri diramal cuaca buruk malam ini
Oleh ALWANI ZAFIRAH

8 November 2021, 10:14 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat bagi enam negeri yang dijangka berlaku sehingga pukul 11 malam hari ini.
MetMalaysia dalam kenyataannya berkata, penduduk di Kedah, Pulau Pinang, Perak, Sarawak, Sabah dan Wilayah Persekutuan (WP) Labuan diingatkan untuk terus berwaspada dengan ramalan cuaca buruk ini.
“Di Kedah, kawasan yang terlibat ialah Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Di Pulau Pinang, kesemua kawasan diramalkan memgalami hujan lebat dan ribut petir, manakala di Perak, melibatkan kawasan Kerian, Larut Matang Dan Selama, Hulu Perak, Manjung, Kinta, Perak tengah, Kampar dan Batang Padang,” katanya.
Selain itu, ramalan yang sama turut melibatkan Kuching (Bau dan Kuching), Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu) di Sarawak.
“Di Sabah, kawasan terlibat ialah Pendalaman (Tenom dan Kuala Penyu) serta keseluruhan kawasan di WP Labuan,” katanya lagi. – K! ONLINE


Melambung di udara, motosikal langgar Mercedes
Oleh MOHD RIDZAUDDIN ROSLAN

8 November 2021, 7:32 pm
PETALING JAYA- Malang tidak berbau, itu mungkin gambaran paling sesuai menterjemahkan nasib dialami dua individu apabila melambung di udara selepas motosikal dibonceng mereka merempuh sebuah kereta Mercedes.
Menerusi perkongsian satu rakaman video tular berdurasi 21 saat di laman Facebook, kedua-dua mangsa dilihat terpelanting selepas motosikal mereka merempuh sebuah kereta berwarna hitam yang berada di lorong kanan lebuh raya.
Berdasarkan video itu, kereta Mercedes terbabit dilihat sedang dipandu di lorong kanan jalan sebelum dirempuh motosikal dinaiki mangsa.
Akibat rempuhan itu, kedua-dua mangsa dilihat terpelanting di udara dan tersungkur di kiri jalan.
Bagaimanpun, tiada maklumat terkini berhubung keadaan mangsa dan lokasi insiden tersebut berlaku.
Sementara itu, rata-rata pengguna media sosial melahirkan pelbagai pandangan berbeza berhubung nahas itu dengan mempersoalkan siapa yang harus dipersalahkan.

“Tengok kepada kedudukan tayar Mercedes itu, keberangkalian dia mahu ubah laluan memang tinggi, penunggang kena peka, nasib baik tercampak ke bahu jalan, kalau ada lori memang mengucap siap-siap,” kata @Hasni Daud.
“Mercedes itu brek kecemasan dan masuk ke laluan sebelah, salah Mercedes sepatutnya, tapi kalau ke balai polis, tidak tahu pula apa cerita,” jelas Mohd. Nuramin.
“Memang salah motor, kalau ikut undang-undang, motor tidak boleh duduk laluan tengah,” ujar @Che Noh Mohammad. -K! ONLINE


Enam kluster baharu dikenal pasti
Oleh SITI A'ISYAH SUKAIMI

8 November 2021, 7:22 pm
PUTRAJAYA – Sebanyak enam kluster baharu dikenal pasti hari ini melibatkan tiga kluster tempat kerja serta masing-masing satu kluster pendidikan tinggi, pendidikan lain dan pusat tahanan.
Kesemua kluster tersebut dilaporkan di Kedah, Kelantan, Johor, Kuala Lumpur, Putrajaya dan Selangor yang menjadi antara penyumbang kepada 4,543 kes jangkitan baharu hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, 15 kes import dengan keseluruhan kes positif Covid-19 sebanyak 2,510,852 kes.
“Daripada 4,543 kes hari ini, sebanyak 112 kes (2.5 peratus) adalah kategori tiga, empat dan lima serta 4,431 kes (97.5 peratus) lagi kategori satu dan dua.
“Terdapat 7,348 kes sembuh dengan keseluruhan kes sembuh daripada Covid-19 sebanyak 2,419,743 kes,” katanya dalam satu kenyataan di sini hari ini.
Ujarnya lagi, sebanyak 534 kes sedang dirawat di Unit Rawatan Rapi (ICU) dan 263 kes memerlukan bantuan pernafasan. -K!ONLINE


Ta Win beli tanah RM35 juta di West Port
Oleh MUHAMMAD IKHWAN IDERIS

8 November 2021, 7:43 pm
PETALING JAYA – Ta Win Holdings Bhd. (Ta Win) menerusi anak syarikat milik penuhnya, Ta Win Innotech Sdn. Bhd. memeterai perjanjian jual beli bersyarat dengan BRB Properties Sdn. Bhd. untuk pengambilalihan tanah perindustrian berstatus pajakan bersama bangunan kilang di West Port, Pelabuhan Klang pada penilaian RM35 juta.
Harga pasaran tanah berkeluasan 1.6 hektar itu dinilaikan pada RM33.5 juta.
Melalui jumlah luas binaan 150,000 kaki persegi (14,000 meter persegi), cadangan pemerolehan tersebut, akan membolehkan Ta Win menggandakan jumlah kapasiti pengeluarannya sebanyak tiga kali ganda dalam tempoh jangka sederhana hingga panjang bagi memenuhi permintaan untuk rod dan wayar tembaga.
Tanah tersebut yang terletak di lokasi strategik berdekatan Pelabuhan Klang juga bakal meningkatkan kecekapan logistik dan mengoptimumkan kos.
Pengarah Urusan Kumpulan Ta Win, Datuk Seri Ngu Tieng Ung berkata, permintaan kukuh untuk kenderaan elektrik dijangka terus diterjemahkan kepada permintaan tinggi untuk produk tembaga.
“Bagi memenuhi permintaan yang semakin meningkat ini, Ta Win merancang untuk menubuhkan tiga loji penyinaran elektron rasuk di Malaysia dalam tempoh tiga tahun akan datang, dengan loji pertama akan dibina di kemudahan pembuatan sedia ada di Melaka.

“Kami telah memutuskan untuk menempatkan semula pembuatan rod tembaga dan perniagaan wayar dari premis sedia ada ke lokasi baharu di Pelabuhan Klang.
“Ia membolehkan kami menggunakan sepenuhnya kemudahan di Melaka untuk pengembangan perniagaan penyelesaian isyarat dan kuasa, melibatkan pembuatan sistem pengagihan kuasa dan isyarat, kabel tegangan tinggi, kabel bateri dan komponen automotif lain,” katanya dalam satu kenyataan.


Kali pertama ‘catwalk’, Yonnyboii diserang panik
Oleh MOHAMMAD SHAHEMY AZMI

8 November 2021, 7:03 pm
PETALING JAYA – Penyanyi rap Yonnyboii mengalami serangan panik gara-gara terlalu gementar selepas selesai membuat pertunjukkan fesyen jenama Neonate di Minggu Fesyen Kuala Lumpur 2021 (KLFW2021) yang di adakan di Pavilion, Kuala Lumpur, semalam.
Ujar Yonny atau nama sebenarnya Muhammad Haqeem Nuriman Nor Azrin, 23, disebabkan terlalu gementar, dia tiba-tiba diserang sesak nafas sehingga terpaksa dibawa ke luar pentas oleh tunangnya, Nik Nazirah untuk ditenangkan.
“Semalam ketika pertunjukkan fesyen saya berasa sangat gementar ditambah dengan penonton yang ramai. Tapi sekarang alhamdulillah, saya sudah okay,” katanya.
Ujar pelantun lagu Aku Itu Aku lagi, dia akan mengalami gejala sama (serangan panik) setiap kali sebelum membuat persembahan pentas dan akan ditenangkan oleh pengurusnya, Nad.
“Tapi semalam saya sendirian. Saya minta maaf kepada rakan media. Saya tidak bermaksud nak tinggalkan acara,” ujarnya.
Ujarnya lagi, selepas mengalami serangan panik, tunangnya membawanya untuk makan bagi mengalas perut di restoran dan terus dihantar pulang ke rumah.

“Saya sebenarnya tidak tahu cara untuk mengatasi masalah ini (serangan panik) kalau dia (tunang) tidak ada. Selepas saya bertenang, dia bawa saya makan sekejap sebelum menghantar saya pulang.
“Sebenarnya situasi panik itu berlaku kerana saya takut apa yang saya buat semalam salah, saya takut orang menilai saya dan risau terbuat silap besar.
“Saya jadi sesak nafas kerana sangat gementar. lagi pula ini kali pertama saya berjalan di pentas peragaan. Saya Jadi tidak yakin dengan diri sendiri sebab nampak orang lain lagi profesional. Memang banyak perkara bermain dalam fikiran saya semalam,” jelasnya.
Bagaimanapun, Yonny mengakui teruja apabila diberikan peluang untuk berjalan di pentas fesyen KLFW untuk memperagakan busana Neonate milik pengacara popular Karl Shafek yang melabuhkan tirainya semalam.
“Saya dihubungi oleh mereka untuk terlibat sama dalam pertunjukan fesyen, memang teruja. Seronok sebenarnya dapat berjalan di pentas KLFW. – K! ONLINE


Tentera Laut AS ada ‘kapal LGBT’
Oleh KOSMO!

8 November 2021, 7:30 pm
SAN DIEGO, California  – Tentera Laut Amerika Syarikat (AS) merasmikan sebuah kapal dinamakan sempena seorang pegawai daripada golongan lesbian, gay, biseksual dan transgender (LGBT)  yang dipaksa meletak jawatan pada tahun 1950-an susulan orientasi seksualnya, lapor Badan Penyiaran British (BBC) semalam.
Kapal USNS Harvey Milk dirasmikan kelmarin dalam satu majlis yang turut dihadiri oleh Setiausaha Tentera Laut AS, Carlos Del Toro serta anak saudara Milk, Stuart.
Ia merupakan satu daripada enam buah kapal yang dinamakan bersempena dengan pemimpin-pemimpin hak asasi awam AS.
Milk berkhidmat sebagai pegawai penyelam dan leftenan di atas kapal penyelamat kapal selam, USS Kittiwake ketika Perang Korea.
Dia bagaimanapun dipaksa untuk meletakkan jawatan dua minggu selepas disoal siasat mengenai orientasi seksualnya pada tahun 1955.
Milk kemudiannya menjadi ahli politik LGBT pertama AS yang terbuka mengenai orientasi seksualnya pada 1977 sebelum mati setahun kemudian akibat ditembak oleh seorang bekas penyelia bandar, Dan White. – Agensi


Lahabau Melaka, Ahli Parlimen Kulai mohon maaf
Oleh KOSMO!

8 November 2021, 6:35 pm
PETALING JAYA- Ahli Parlimen Kulai, Teo Nie Ching memohon maaf kepada orang ramai susulan kesalahan penggunaan perkataan ‘lahabau’ yang dimuat naiknya di laman Facebook ketika berkempen sempena Pilihan Raya Negeri (PRN) Melaka.
Menurut bekas Timbalan Menteri Pendidikan itu, beliau hanya mahu berkempen di Facebook sahaja tanpa memahami maksud sebenar perkataan ‘lahabau’ yang digunakannya sebagai bahan kempen di media sosial.
Katanya, berikutan larangan ketat berkempen, hampir semua kempen untuk PRN Melaka terpaksa dilaksanakan melalui media sosial.
“Dalam keghairahan kempen media sosial ini, ramai petugas Pakatan Harapan, khususnya DAP, hampir tak cukup tidur dalam usaha menyediakan bahan-bahan kempen.
“Namun, manusia tidak pernah lepas daripda kesilapan, termasuk diri saya sendiri. Akibatnya, terserlah kesilapan bahasa yang memalukan melalui media sosial,” tulisnya di Facebook miliknya tadi.
Jelasnya, beliau cuma ingin berkempen melalui “frame” percuma yang boleh didapati di dalam facebook tanpa memahami maksud sebenar perkataan tersebut.

“Dengan ini, saya dengan penuh rendah hati, memohon maaf atas kekhilafan menyiapkan dan memuatnaikkan bahan kempen yang telah tersalah menggunakan bahasa.
“Saya berjanji akan lebih berhati-hati selepas ini dalam memuatnaikkan bahan-bahan kempen media sosial untuk PRN Melaka. Saya menyusun sepuluh jari memohon maaf buat semua, terutamanya rakyat dan pengundi Melaka,” katanya. -K! ONLINE


Asteroid berbahaya 4660 Nereus hampiri Bumi
Oleh KOSMO!

8 November 2021, 6:54 pm
WASHINGTON – Agensi Pentadbiran Aeronautik dan Angkasa Lepas Kebangsaan (NASA) melaporkan sebuah asteroid yang memiliki ukuran hampir tiga kali ganda lebih besar daripada padang bola sepak akan bergerak menghampiri Bumi pada bulan depan, lapor akhbar Daily Star semalam.
Batu angkasa yang diklasifikasikan sebagai ‘’Asteroid Berpotensi Berbahaya (PHA)’’ oleh NASA itu dinamakan ‘4660 Nereus’. Ia berpotensi memusnahkan Bumi sekiranya bertembung, namun laluannya kali ini dilaporkan tidak memberi ancaman kepada manusia.
Pemantau asteroid Nasa meramalkan 4660 Nereus akan mendekati bumi pada 11 Disember ini pada  jarak 3.9 juta kilometer (km) atau 10 kali ganda jarak antara Bumi dan Bulan.
Asteroid itu mengelilingi matahari pada setiap 664 hari dan diramalkan tidak akan mendekati Bumi lagi sehingga 2 Mac 2031 atau pada November 2050 dan Februari 2060 akan datang, demikian menurut akhbar  Daily Record.
Ditemui pada tahun 1982 oleh Ahli Astronomi, Eleanor F. Helin, asteroid  itu dikategorikan dalam kumpulan asteroid Apollo dan turut dikenali kerana melintasi laluan Bumi semasa mengelilingi matahari.
Saintis – saintis telah merancang misi ke asteroid itu, tetapi rancangan mereka gagal pada setiap kali.

NASA turut bercadang menghantar robot penyiasat ‘Robotic Asteroid Shoemaker Rendezvous (NEAR)’ dan Jepun ingin menghantar robot kapal angkasa ‘Hayabusa’ ke Nereus, tetapi mereka akhirnya memilih sasaran lain. – Agensi


‘Jerung paling kental’ dirakam di perairan Australia
Oleh KOSMO!

8 November 2021, 8:00 pm
LONDON – Seekor jerung putih  diumumkan sebagai jerung paling kental kerana mempunyai banyak kesan parut akibat gigitan dan pertempuran selepas bertahun-tahun melawan makhluk laut yang lain, lapor akhbar Daily Star semalam.
Pemangsa gergasi itu dirakam berenang berhampiran Kepulauan Neptune di Australia Selatan. Kawasan itu dianggap sebagai ‘rumah’ kepada kira-kira 1,000 ekor jerung putih.
Ahli sinematografi bawah air, Dean Spraakman yang mengendalikan rakaman luar biasa itu semasa pengembaraannya pada Januari lalu berkata, jerung putih jantan berukuran 3.35 meter itu ‘sangat peramah’.
Dia turut mendakwa bahawa pasukannya tidak dapat mengenal pasti apa yang menyebabkan parut yang teruk pada badan jerung tersebut kerana tiada sesiapa pun pernah terserempak dengan jerung yang cedera sebegitu teruk sebelum ini.
Dean berkata, mereka pada mulanya menyangka parut itu terjadi mungkin disebabkan oleh kipas bot atau berkemungkinan jerung itu terperangkap dalam kandang tuna di kawasan itu, tetapi mereka segera menolak kedua-dua teori itu.
Dia memberitahu akhbar The Sun: “Kadang-kadang kami melihat jerung putih menjejaki pari untuk memburu dan memakannya dan menyangka mereka mengejarnya ke kawasan terumbu cetek yang agak tajam dan mungkin tersangkut dan menyebabkan kesan teruk seperti itu,’’ katanya.

“Kamu hanya boleh membuat spekulasi tentang apa yang berlaku di sana dan sejujurnya tiada siapa yang tahu apa yang menyebabkan kesan parut seperti itu pada jerung tetapi haiwan tersakiti itu tentu mengalami kesukaran,’’ tambahnya.
Dalam pada itu, pengembara National Geografik, Profesor  Yannis Papastamatiou berkata, beberapa kesan itu mungkin terjadi disebabkan pergaduhan dengan jerung lain.
“Jerung betina sering mempunyai parut kerana mengawan, tetapi jerung jantan juga boleh digigit semasa interaksi dengan jerung yang lebih besar yang mahu mendominasi jerung yang lebih kecilt,’’ katanya kepada akhbar The Sun. – Agensi


Pengusaha bas sekolah rayu bantuan khas RM1,500
Oleh ABDUL RAZAK IDRIS

8 November 2021, 7:48 pm
KUALA LUMPUR – Persatuan Bas Sekolah Selangor, Putrajaya dan Kuala Lumpur (PBSSPKL) merayu agar kerajaan memberikan bantuan khas RM1,500 sebulan dalam tempoh dua bulan bagi memastikan kelangsungan industri mereka.
Pengerusi PBSSPKL, Mohd. Haron Mohd. Sidik berkata, bantuan itu secara langsung dalam meringankan beban pemain industri yang bergelut dengan jumlah penumpang berkurangan.
Katanya, walaupun sekolah dibuka secara bergilir bermula hari ini namun pelajar sekolah yang menggunakan perkhidmatan tidak sampai 10 orang.
“Kita bimbang dengan hala tuju industri bas sekolah di negara ini yang semakin suram.
“Bantuan khas itu secara langsung membantu pengusaha memperharui insurans dan cukai jalan, pemeriksaan di Pusat Pemeriksaan Kenderaan Berkomputer (Puspakom), baik pulih bas dan gaji pemandu,” katanya dalam kenyataan hari ini.
Jelas beliau, ibu bapa masih bimbang untuk menghantar anak-anak mereka ke sekolah menggunakan bas sekolah kerana jumlah kes harian pandemik Covid-19 masih terlalu tinggi.

Tambahan, Mohd. Harun memberitahu, ramai murid-murid turut belum mendapat dos kedua lagi.
“Keadaan ini semua merencatkan operasi bas-bas sekolah dengan ramai pengusaha mengeluh akan nasib mereka,” katanya. -K! ONLINE


JBPM Negeri Sembilan siap sedia hadapi monsun timur laut, air pasang besar
Oleh ZAKKINA WATI AHMAD TARMIZI

8 November 2021, 7:59 pm
SEREMBAN – Seramai 290 orang anggota Jabatan Bomba dan Penyelamat Malaysia (JBPM) Negeri Sembilan bersiap sedia menghadapi monsun timur laut termasuk fenomena air pasang besar.
Penolong Pengarah Operasi, JBPM Negeri Sembilan, Ahmad Mukhlis Mokhtar berkata, walaupun negeri ini tidak terkesan secara langsung dengan fenomena itu, latihan dan persediaan sentiasa dijalankan oleh pihaknya.
“Kami bersiap sedia menghadapi sebarang kemungkinan yang berlaku untuk monsun timur laut. Pihak kami juga telah menyelenggara sebanyak 27 buah bot sekiranya berlaku apa-apa bencana termasuk air pasang besar.
“Seramai 290 orang anggota bomba di negeri ini telah bersiap sedia untuk menghadapi sebarang kemungkinan. Ketika ini juga kami sedang menjalankan latihan pemanduan bot bagi menguji kecekapan anggota di negeri ini apabila kejadian air pasang besar berlaku,” katanya hari ini.
Menurutnya, ujian pemanduan bot itu akan diadakan sewaktu air pasang besar yang dijangka akan berlaku di sekitar pantai Port Dickson esok.
“Pihak bomba akan menjalankan latihan pemanduan bot sewaktu air pasang besar yang dijangka berlaku dengan ketinggian air 2.7 meter melebihi paras biasa pada pukul 10 hingga 11 pagi esok.

“Latihan pemanduan bot yang dijalankan pada setiap tahun itu adalah bagi menghadapi monsun timur laut berkenaan yang bertindak menguji kecekapan anggota bomba di negeri ini dan pada masa yang sama, dapat memberi latihan kepada mereka,” katanya.
Sementara itu, Ahmad Mukhlis menasihatkan orang ramai yang berada di pantai sewaktu air pasang besar supaya berhati-hati dan peka dengan amaran sekiranya berlaku kecemasan.
“Pada tahun ini sahaja, terdapat empat kes kejadian lemas yang berlaku di negeri ini. Orang ramai yang mahu mandi-manda di pantai dinasihatkan agar berhati-hati dan peka dengan sekeliling bagi mengelakkan kejadian tidak diingini berlaku,” katanya.- K! ONLINE


Setiap agensi perlu jadi responder bencana yang baik – PM
Oleh LUQMAN RIDHWAN MOHAMED NOR

8 November 2021, 5:17 pm
PUTRAJAYA – Perdana Menteri, Datuk Seri Ismail Sabri Yaakob menegaskan bahawa setiap agensi harus menjadi responder yang baik semasa menyelamat atau menguruskan pusat-pusat pemindahan ketika bencana.
Beliau berkata,ia lebih-lebih lagi apabila negara berhadapan dengan risiko ‘bencana dalam bencana’.
“Ia bagi mengurangkan risiko penularan Covid-19 semaksimum mungkin dengan pematuhan kepada prosedur operasi standard (SOP) atau garis panduan yang telah disediakan,” katanya.
Beliau berkata demikian ketika berucap pada Program #KeluargaMalaysiaSiagaBencana sempena Bulan Kesiapsiagaan Nasional 2021 (BKN 2021) di Hotel Le Meridien Putrajaya di sini hari ini.
Pada program tersebut, sebanyak 82 buah kampung tradisional, kampung Orang Asli dan kawasan luar bandar serta 18 buah bandar dinobatkan sebagai pemenang Pertandingan Komuniti Hijau Covid-19.
Sementara itu, beliau berkata, sesuai dengan peranan sebagai agensi utama yang membantu kerajaan menyusun langkah-langkah wajar sebelum, semasa dan selepas bencana, Agensi Pengurusan Bencana Negara (Nadma) telah mengambil langkah proaktif dengan menggubal Dasar Pengurangan Risiko Bencana (DRR).

“DRR bukan sekadar penyediaan infrastruktur berhadapan bencana sahaja tetapi meliputi semua tindakan pencegahan dan pengurangan risiko dalam setiap tahap kitaran bencana.
“Justeru, kajian Daftar Risiko Bencana (NRR) dilaksanakan untuk meningkatkan pemahaman terhadap risiko bencana yang telah atau berpotensi berlaku,” katanya.
Jelas Ismail Sabri, ia bagi memudahkan kerajaan merancang dan membuat keputusan secara bermaklumat, selaras dengan matlamat Matlamat Pembangunan Lestari (SDG).
Katanya, bagi memantapkan usaha-usaha itu, beberapa inisiatif telah dilaksanakan bersama rakan strategik seperti MERCY Malaysia, Universiti Teknologi Mara (UiTM), Universiti Kebangsaan Malaysia (UKM), Japan International Cooperation Agency (JICA) dan komuniti Keluarga Malaysia.
Antara inisiatif tersebut, katanya, adalah platform e-sumbangan yang menyelaras permintaan dan pembekalan barangan bantuan antara penderma (pertubuhan bukan kerajaan, badan korporat dan orang perseorangan) dan penerima (Jawatankuasa Pengurusan Bencana Negeri dan Daerah).
Selain itu, ujarnya, adalah NRR, Community-Based Disaster Risk Management – Pandemic (CBDRM-P) yang melibatkan peranan komuniti dan pengurusan bencana dan Kajian Kapasiti Negeri dan Kerajaan Tempatan di Malaysia terhadap Pengurangan dan Pengurusan Risiko Bencana.
Pada masa sama, beliau menyeru semua pihak selaku Keluarga Malaysia untuk berganding bahu merealisasikan semua perancangan yang telah disusun bagi menghadapi apa jua bentuk dan intensiti bencana.
Menurut Ismail Sabri, pandemik Covid-19 dan varian-variannya masih belum lagi terhapus sepenuhnya dan ia akan memerlukan penyelarasan sumber dan kerjasama padu antara agensi-agensi kerajaan dalam menghadapi situasi ‘bencana dalam bencana’.
Beliau berkata, ia terutamanya semasa Monsun Timur Laut yang telah bermula pada 3 November lalu. – K! ONLINE


JKNP lapor KKM jika ada penjualan sijil vaksin palsu
Oleh ABDUL RASHID ABDUL RAHMAN

8 November 2021, 6:01 pm
KUANTAN – Jabatan Kesihatan Negeri Pahang (JKNP) memandang serius dakwaan pembelian sijil vaksin dan akan segera melaporkan kepada Kementerian Kesihatan (KKM) sekiranya terdapat laporan melibatkan pengamal perubatan yang menjual sijil vaksin di negeri ini.
Pengarah Kesihatan Negeri, Datuk Dr. Nor Azimi Yunus berkata, setakat ini pihaknya masih belum menerima laporan daripada mana-mana pihak berkaitan dakwaan tersebut.
“Kita tidak tahu cerita sebenar dan setakat ini kita tidak tahu setakat mana pemalsuan itu, apa yang berlaku dan siapa yang memalsukan.
“Setakat ini kami tidak menerima laporan, kalau ada kami akan laporkan kepada KKM sebab itu adalah kapasiti KKM memberi maklum balas,”katanya dalam sidang akhbar selepas majlis Bersama Media Sepetang Bersama Pengarah Negeri Pahang di sini, hari ini.
Yang turut hadir, Presiden Kelab Media Pahang, Datuk Nik Naizi Husin.
Baru-baru ini Kosmo! melaporkan ada individu sanggup membayar sehingga RM1,000 bagi membeli sijil vaksin walaupun tanggungjawab untuk mendapatkan suntikan pelalian hanya percuma.

Seorang lelaki yang dikenali sebagai Ami berkata, dia sanggup mengeluarkan wang sehingga RM1,000 meskipun boleh mendapatkan suntikan vaksin percuma kerana takut kesan daripada suntikan vaksin dalam jangka panjang.
Dalam pada itu Nor Azimi berkata, seramai 18,489 rakyat negeri ini telah menerima suntikan dos penggalak setakat ini sejak suntikan berkenaan bermula pada 15 Oktober lalu.
Katanya, individu yang menerima suntikan berkenaan terdiri daripada petugas barisan hadapan, warga emas dan juga individu yang berisiko kerana mempunyai penyakit.
Ujar beliau, pihaknya menyasarkan seramai 756,994 orang yang terdiri daripada petugas barisan hadapan, warga emas dan golongan berisiko mempunyai penyakit menerima suntikan dos penggalak pada peringkat awal. – K! ONLINE


10 negeri diramal ribut petir petang ini
Oleh ALWANI ZAFIRAH

8 November 2021, 5:22 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi 10 negeri yang dijangka berlaku petang ini.
MetMalaysia berkata, setakat ini amaran cuaca buruk meliputi seluruh negeri Perlis serta di Kedah melibatkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Di Pulau Pinang, melibatkan kawasan Seberang Perai Utara, Seberang Perai Tengah dan Seberang Perai Selatan, manakala di Perak merangkumi kawasan Kerian, Larut Matang Dan Selama, Manjung, Kinta, Perak Tengah dan Muallim.
“Di Kelantan, melibatkan kawasan Jeli, Tanah Merah, Machang, Kuala Krai dan Gua Musang serta di Terengganu, kawasan terlibat ialah Hulu Terengganu, Dungun dan Kemaman,” katanya di sini hari ini.
Selain itu, ramalan yang sama turut melibatkan Raub, Jerantut, Bentong, Temerloh, Pekan dan Rompin di Pahang.
“Bagi Selangor, kawasan terlibat adalah di Hulu Selangor, Gombak dan Hulu Langat, manakala di Negeri sembilan melibatkan kawasan Jelebu,” katanya lagi.

MetMalaysia turut meramalkan ribut petir berlaku di beberapa kawasan bagi Sarawak termasuklah Sibu (Kanowit dan Selangau) dan Bintulu.
Seterusnya di Sabah, kawasan terlibat ialah Sandakan (Kinabatangan) dan orang ramai dinasihatkan untuk kekal berada di rumah ekoran cuaca buruk yang diramal berlaku sehingga 7 malam hari ini. – K! ONLINE


Saga lama tunjuk ‘gagah’ tarik treler
Oleh NABIL AIMAN NOR AZWAN

8 November 2021, 5:47 pm
PETALING JAYA – Sekali lagi kenderaan buatan Malaysia membuat kejutan pada orang ramai apabila sebuah Proton Saga edisi pertama yang turut dikenali ramai sebagai model ‘kereta kebal’ telah menarik sebuah treler yang terperangkap di sebuah kawasan.
Difahamkan, treler berkenaan tersangkut di satu kawasan sehinggakan tidak mampu untuk bergerak dan memaksa Proton Saga untuk menariknya keluar ke jalan raya semula.
Menerusi perkongsian video oleh Tan Cher Puk di laman sosial Facebook miliknya, pemandu kereta Saga tersebut dilihat bersungguh-sungguh menekan minyak sehingga bahagian hadapan kereta mengeluarkan asap putih.
Susulan perkongsian video itu, orang ramai berasa kagum dengan kemampuan kereta Proton Saga yang nampak berusia serta uzur, namun mampu menarik treler yang mempunyai saiz lebih besar.
“Jangan menilai sesuatu benda pada reka bentuk serta keadaan luaran kereta tersebut, namun nilailah apa yang sesuatu benda itu masih dapat membantu semasa detik-detik yang memerlukan,” kata Ahmad Zahid.
“Saya pakai Viva, sangkut macam ini dekat dalam kebun, 4X4 tolong tarik kereta tak gerak, akhir sekali Proton Wira yang tolong terus boleh jalan,” jelas Arepex Long.

“Siapa kata kereta kebangsaan tak berguna, ini buktinya walaupun Saga masih boleh menarik lori treler yang 10 kali ganda besar daripada badan dia,” ujar Zainol Abidin.
Proton Saga merupakan kereta nasional pertama yang diperkenalkan pada tahun 1985 dan telah mencapai beberapa rekod seperti model yang paling lama dikeluarkan dengan lebih 1.8 juta unit dalam tempoh 35 tahun. – K! ONLINE.


Selangor berjaya kutip pendapatan RM2.1billion
Oleh MOHAMAD NAUFAL MOHAMAD IDRIS

8 November 2021, 5:33 pm
SHAH ALAM- Kerajaan Selangor berjaya mengutip hasil pendapatan berjumlah RM2.1 bilion sehingga semalam.
Menteri Besar Selangor, Datuk Seri Amirudin Shari berkata, jumlah tersebut merupakan kira-kira 95 peratus daripada pendapatan yang telah diunjurkan mereka untuk diperoleh pada tahun ini.
“Ini adalah satu perkembangan yang baik memadangkan hampir keseluruhan bulan pada tahun ini kita dikenakan Perintah Kawalan Pergerakan (PKP).
“Hasil ini dapat dicapai kerana strategi bagi mendigitalisasikan hasil kutipan, baik dari hasil kutipan cukai tanah, bayaran premium tanah dan sebagainya,” katanya selepas menghadiri Majlis Perhimpunan Penjawat Awam bersama Menteri Besar Selangor di Bangunan Setiausaha Kerajaan Negeri (SUK) di sini, hari ini.
Menurutnya, cukai dan bayaran premium tanah masih lagi menjadi hasil pendapatan utama kepada Selangor dengan kutipan hasil tersebut berjumlah kira-kira RM800 juta hingga RM900 juta.
Kata Amirudin, dua hasil ini memberikan hasil berjumlah RM1 bilion dan berharap angka sama dapat dicapai pada tahun ini.

“Ada tiga buah pihak berkuasa tempatan (PBT) yang telah berjaya mengutip 89 peratus cukai tanah dan bayaran premium tanah yang telah disasarkan kerajaan negeri.
“Saya harap PBT lain di seluruh negeri dapat mengikut jejak PBT ini supaya kita dapat gunakan hasil ini untuk perkara yang memanfaatkan rakyat,” katanya.
Dalam perkembangan lain, Amirudin memberitahu, tiga buah kilang kertas yang bakal dibuka di Kuala Langat akan menambah pendapatan kerajaan negeri kira-kira RM3 hingga RM4 bilion.
“Kilang itu masing-masing melibatkan dua buah syarikat dari China dan satu dari Jepun dengan ini membuktikan Selangor terus menjadi pilihan bagi pelabur luar negara,” katanya. -K! ONLINE


Tua hanya pada nombor, Nam Ron jadi model peragaan
Oleh MOHAMMAD SHAHEMY AZMI

8 November 2021, 5:06 pm
PETALING JAYA – Pelakon dan juga pengarah berbakat besar, Nam Ron berkongsi rasa seronok dan teruja apabila diberi peluang buat pertama kali untuk berjalan di atas pentas peragaan sebagai model walaupun mengakui bimbang akan diketawakan penonton.
Bercakap kepada Kosmo! Online, Nam Ron atau nama lengkapnya Shahili Abdan, 52, dia tekad menyahut cabaran menjadi model memperagakan pakaian daripada jenama Neonate kerana mahu mencuba sesuatu yang belum pernah dia lakukan sebelum ini.
“Saya rasa seronok. Mula-mula bimbang juga, risau takut orang gelak sebab ada ‘model tua’. Waktu berjalan, takut pula tersadung kaki dan jatuh tersungkur. Itu benda yang paling saya risau.
“Tapi bila dah yakin, baru saya rasa okay. Ini pengalaman baharu saya dan rasa seronok pula,” katanya ketika ditemui di Minggu Fasyen Kuala Lumpur 2021 (KLFW2021), semalam.
Kata pelakon yang pernah memenangi anugerah Pelakon lelaki Terbaik di Festival Filem Malaysia ke-29 (FFM29) itu lagi, dia terbuka untuk menerima pelawaan daripada generasi baharu kerana menganggap dirinya tidak pernah tua.
“Saya tidak tua. Tua itu hanya pada nombor. Saya sentiasa meletakkan diri saya sebagai orang muda, jiwa muda.

“Saya sentiasa berkawan dengan orang-orang muda. Malah kawan-kawan saya sendiri kebanyakannya berusia sekitar 20-an hingga 30-an. Sebab itu jiwa saya muda sebab saya suka benda-benda yang orang muda buat,” jelasnya.
Tambah pengarah filem One Two Jaga itu lagi, berkawan dengan orang muda juga boleh menyuntik perkara-perkara baharu dalam lakonan.
“Saya perhatikan jiwa orang muda ini, mereka mempunyai jiwa yang panas. Nak buat macam-macam benda. Nak terokai pelbagai perkara.
“Jadi itu yang membezakan orang yang berumur dengan mereka (orang muda). Orang dah berumur, mereka dah selesa dengan apa yang ada dan tidak mahu terokai benda-benda baharu,” katanya.
Dari sudut kreativiti pula, Nam Ron berpendapat bahawa dunia ini dibentuk oleh jiwa orang muda dan bukannya mereka yang telah berusia.
“Setiap generasi akan timbul kelompok-kelompok orang muda. Saya pernah muda dan dah melepasi waktu itu (usia muda).
“Tapi saya masih terikat dengan orang muda, jadi saya tahu tuntutan dan kemahuan mereka,” jelas Nam Ron. – K! ONLINE


Elak Siakap seribu, pemuda kongsi budaya orang Cina pesan makanan
Oleh NABIL AIMAN NOR AZWAN

8 November 2021, 5:55 pm
PETALING JAYA – Walaupun sudah hampir seminggu berlalu, namun kisah seekor ikan siakap yang dijual dengan harga lebih RM1,000 masih hangat diperkatakan di media sosial.
Seorang pemuda berbangsa Cina telah berkongsi tip baru-baru ini bagaimana budaya orang Cina memesan makanan laut di restoran bagi mengelakkan ditipu oleh para peniaga.
Menerusi perkongsian posting oleh Tai Zee Kin di laman sosial Facebook miliknya, beliau berkongsi cara orang Cina yang selalunya akan melakukan kiraan bajet sebelum melakukan perbelanjaan supaya tidak menyesal di kemudian hari.
“Di sudut akuarium di tepi restoran makanan laut, akan adanya nama dan jenis makanan laut yang ada harga bagi setiap 100 gram, satu kilogram atau sukatan yang sesuai.
“Di tepi akuarium akan ada penimbang dan pelanggan boleh meminta peniaga untuk menimbang terlebih dahulu makanan atau meminta peniaga memberikan anggaran berat bagi setiap jenis makanan laut,” katanya
Menurutnya lagi, tabiat membuat pengiraan terlebih dahulu memang sudah terpahat di dalam budaya kaum Cina dan jika yang besar, kiraan bajet akan dibuat barulah pesanan dan tempahan akan dilakukan.

“Sekiranya tiada akuarium, pelanggan akan terus memesan jenis makanan mengikut berat, sekiranya harga tidak tetap atau tidak mengikut berat yang ditetapkan, peniaga akan memberikan anggaran berat.
“Kami sebagai pelanggan akan melakukan kira-kira sebelum bersetuju dengan berat yang ditawarkan oleh peniaga, kebiasaannya peminat makanan laut sudah ada anggaran harga bagi setiap hidangan,” katanya lagi.
Susulan perkongsian itu, rata-rata orang ramai bersetuju dengan perkongsian yang diberikan oleh beliau dan ada juga yang mahukan peniaga-peniaga di restoran Melayu menggunakan kaedah yang sama.
“Setuju sangat dengan perkongsian abang ini, itu yang bila isu harga siakap Langkawi mula naik saya agak pelik juga. Semoga jadi pengajaran untuk kita yang lain,” kata Rita Uchat.
“Saya harap peniaga-peniaga restoran makanan laut Melayu mengunakan kaedah yang sama bagi mengelakkan kes ikan siakap berulang kembali, mungkin dengan cara itu pelanggan akan dapat gambaran bagi setiap hidangan untuk mengelakkan fitnah,” jelas Mursyid Rashid.
“Terbaik, selari dengan ajaran Islam, mesti semua jelas dan ada kejujuran dalam berniaga, baru perniagaan akan hormani dan buang sikap nak ‘ketuk’ pelanggan waktu-waktu macam ini,” ujar Sukari Mamat
Terdahulu Kosmo! melaporkan seorang pelanggan mendakwa terkejut dengan harga ikan Siakap Langkawi RM1,196 seekor yang perlu dibayar olehnya. – K! ONLINE.


62 individu ditahan dalam serbuan sarang dadah
Oleh MOHD SYALMIZI HAMID

8 November 2021, 6:11 pm
GEORGE TOWN – Penghantar makanan dan pemandu ambulans merupakan antara 62 individu yang ditahan polis dalam serbuan membabitkan masalah penyalahgunaan dadah di sekitar daerah Timur Laut di sini hari ini.
Operasi selama 15 jam berakhir pukul 3 petang tadi itu membabitkan kawasan di Sungai Nibong, Bandar Baru Air Itam, Pulau Tikus, Tanjung Tokong dan di sekitar pusat bandar raya ini.
Ketua Jabatan Siasatan Jenayah Narkotik negeri, Asisten Komisioner Mustafa Kamal Gani Abdullah berkata, mereka yang ditahan dalam Ops Sarang itu terdiri daripada 59 lelaki dan tiga wanita berusia di antara 21 hingga 60 tahun.
“Kita menahan lapan tokan jalanan serta masing-masing 27 orang yang memiliki dadah dan penagih, manakala kebanyakan yang ditahan merupakan penagih tegar dan sudah beberapa kali ditahan polis.
“Turut dirampas dalam serbuan berkenaan adalah dadah dipercayai jenis heroin seberat 400 gram (g), syabu (16.68g) dan ketamin (0.67g) yang keseluruhannya bernilai kira-kira RM15,770,” katanya pada sidang akhbar di Ibu Pejabat Polis Daerah Timur Laut di sini hari ini.
Dalam pada itu, Mustafa Kamal Gani berkata, pihaknya telah melakukan sebanyak 27 operasi melalui Ops Sarang membabitkan tangkapan 480 orang sepanjang tahun ini dalam tempoh sehingga semalam.

“Secara keseluruhan, operasi pencegahan penyalahgunaan dadah lain turut berjaya menahan seramai 6,597 orang iaitu 1,723 pembekal dadah, memiliki dadah (3,594) dan penagih tegar (1,280) dalam tempoh itu,” katanya lagi. – K! ONLINE


Dua penjenayah tidak sempat lari ke Johor
Oleh MOHD YUNUS YAKKUB

8 November 2021, 5:11 pm
KLANG – Dua penjenayah termasuk seorang bekas tahanan Akta Pencegahan Jenayah (POCA) yang dikehendaki selepas melarikan sebuah kenderaan pelbagai guna (MPV) Toyota Vellfire tidak sempat meloloskan diri ke Johor apabila diberkas baru-baru ini.
Penangkapan kedua-dua suspek berusia 41 tahun itu dilakukan kira-kira pukul 5.15 petang, Jumaat lalu di kawasan parkir sebuah stesen minyak di Jalan Duta, Kuala Lumpur dekat sini.
Semasa tangkapan dilakukan, polis terpaksa melepaskan satu das tembakan ke arah tayar kenderaan jenis Honda Civic dinaiki suspek selepas mereka cuba melanggar polis.
Ketua Polis Daerah Klang Selatan, Asisten Komisioner Shamsul Amar Ramli berkata, kedua-dua suspek terdahulu telah memecah rumah dan melarikan Toyota Vellfire selain senapang patah jenis Webbly dan Scott tanpa sebarang peluru selain lapan beg tangan pelbagai jenama.
Katanya, kejadian berlaku pukul 3 petang pada 2 November lalu dengan disedari seorang pengurus stesen minyak apabila mendapati pagar dan pintu rumah bapanya di Kampung Sungai Kembong, Pulau Indah terbuka sebaik tiba di situ.
“Susulan kejadian tersebut, polis yang melakukan siasatan berjaya menemui Toyota Vellfire tersebut di Blok A bangunan Lapangan Terbang Antarabangsa Kuala Lumpur (KLIA) pukul 10.40 malam sehari selepas kejadian.

“Turut ditemui semula adalah selaras senapang patah yang dibuang di kawasan semak kira-kira 200 meter dari lokasi kejadian,” katanya pada sidang akhbar di sini hari ini.
Menurut beliau, bertindak maklumat, polis kemudiannya berjaya mengesan kedua-dua suspek yang sedang berehat di dalam kenderaan jenis Honda Civic.
Tambah beliau, semakan mendapati kereta itu masih dilaporkan hilang sejak 29 Oktober lalu di Taman Pelangi, Johor Baharu.
“Ketika ini ditahan, suspek cuba melanggar polis dengan satu das tembakan terpaksa dilepaskan pada tayar kenderaan.
“Seorang anggota polis cedera di tangan kanan dan kaki akibat tindakan agresif suspek,” katanya.
Jelas Shamsul Amar, hasil siasatan lanjut mendapati kedua-dua suspek baru pulang dari Jeli, Kelantan dan telah mendapat pembeli Toyota Vellfire berkenaan yang dijual pada harga RM20,000.
“Kita turut merampas lima beg tangan dipercayai daripada kes pecah rumah tersebut, peralatan pecah rumah dan curi termasuk alat peranti elektronik membuka kenderaan.
“Hasil semakan, salah seorang suspek baharu dibebaskan daripada tahanan POCA di Sabah pada Oktober lalu dengan mempunyai 58 rekod lampau selain dikehendaki bagi lima kes,” ujarnya.
Kata beliau, kedua-dua suspek kini direman enam hari dan kes disiasat mengikut Seksyen 457/379A Kanun Keseksaan. -K! ONLINE


Malaysia, Singapura akan lancarkan VTL
Oleh LUQMAN RIDHWAN MOHAMED NOR

8 November 2021, 5:43 pm
PUTRAJAYA – Malaysia dan Singapura akan melancarkan Laluan Perjalanan Vaksinasi (VTL) antara Lapangan Terbang Changi dan Lapangan Terbang Antarabangsa Kuala Lumpur (KLIA) bermula 29 November depan.
Dalam satu kenyataan bersama, Perdana Menteri, Datuk Seri Ismail Sabri Yaakob dan rakan sejawatnya, Lee Hsien Loong berkata, di bawah VTL, individu lengkap divaksinasi boleh mengembara antara Malaysia dan Singapura.
Katanya, menerusi VTL, mereka harus menjalani ujian Covid-19 tanpa perlu menjalani kuarantin kendiri atau diberikan notis jangan keluar rumah (SHN).
“Kedua-dua Perdana Menteri juga berharap dapat membuka laluan darat antara kedua-dua negara dalam masa terdekat.
“Mereka memaklumkan terdapat perkembangan baik berhubung perbincangan berkenaan skema perjalanan vaksinasi dan pembukaan Tambak Johor dan Lebuh Raya Laluan Kedua Malaysia Singapura (Linkedua) dengan mengambil kira keadaan kesihatan awam di Johor dan Singapura,” kata kenyataan itu hari ini.
Sementara itu, Ismail Sabri berkata, VTL akan membolehkan perjalanan dilakukan ketika kedua-dua negara membuka sempadan masing-masing secara berperingkat-peringkat.

“Ia dilakukan dengan mengimbangi keperluan untuk memulihkan ekonomi namun pada masa sama memastikan keselamatan dan kesihatan rakyat daripada Covid-19,” katanya. – K! ONLINE


Saya mahu penonton menangis, berpeluh bersama – Aina Abdul
Oleh MOHAMMAD SHAHEMY AZMI

8 November 2021, 4:50 pm
PETALING JAYA – Penyanyi berbakat besar Aina Abdul puas apabila akhirnya dapat beraksi di pentas berprestij Panggung Sari, Istana Budaya pada Sabtu lalu, sekali gus mengubati kerinduannya untuk menyanyi di pentas besar.
Ujar Aina atau nama lengkapnya Nurul Aina Abdul Ghani, 28, kerinduan yang tertahan selama selepas hampir dua tahun tidak menyanyi di hadapan ratusan penonton dan mendengar sorakan peminat impak pandemik Covid-19 kini terubat dengan penuh makna.
“Ketika menyanyi di atas pentas Istana Budaya, saya dapat merasai perasaan yang sama ketika bertanding di pentas Anugerah Juara Lagu ke-34 pada 2019 menerusi lagu Sumpah.
“Sudah lama saya tidak merasai perasaan itu. Rasa berbaloi sangat walaupun tak puas sebenarnya. Tapi tidak mengapa sebab saya akan bekerja lebih keras lagi untuk persembahan yang akan datang,” ujarnya kepada Kosmo! Online.
Aina yang ditemui pada malam Konsert Patriotik Tanah Airku pada Sabtu lalu turut berkata, persembahannya pada malam konsert tersebut boleh dikatakan sebagai sesi ‘pemanas badan’ sebagai persediaan menjelang persembahan solonya, A Night With Aina Abdul pada 16 dan 17 Disember nanti.
“Konsert Patriotik Tanah Airku ini saya ibaratkan sebagai sesi pemanas badan untuk membuat persembahan pada malam A Night With Aina Abdul . Malam itu nanti, saya akan memberikan persembahan yang lebih bertenaga.

“Saya mahu penonton yang menyaksikan persembahan saya nanti menangis dan berpeluh bersama-sama. Sebab peluang itu bukan mudah untuk saya perolehi,” katanya.
Dalam pada itu, Aina turut melahirkan rasa syukur apabila tiket kedua-dua malam persembahannya itu habis dijual hanya dalam masa dua hari.
“Alhamdulillah. Secara keseluruhannya sebanyak 600 tiket berjaya dijual dalam masa dua hari. Terima kasih kepada peminat saya terutamanya Ainations kerana menyokong perjalanan seni saya,” jelasnya. – K! ONLINE


MySejahtera akan diperkukuh
Oleh MOHD RASDAN AHMAD

8 November 2021, 4:01 pm
PETALING JAYA – Kementerian Kesihatan (KKM) sedang menambah baik dan memperkukuh aplikasi MySejahtera susulan beberapa aduan berkenaan masalah melibatkan aplikasi itu.
Timbalan Menteri Kesihatan I, Datuk Dr. Noor Azmi Ghazali berkata, antara aduan diterima termasuk janji temu suntikan vaksin dos penggalak yang ditetapkan di klinik-klinik yang tidak beroperasi semasa hujung minggu.
“Di kementerian, pihak MySejahtera sedang memperkukuh dan membaiki serta menambah baik lagi aplikasi ini. Kadang-kadang apa yang berlaku ini contohnya pihak klinik, janji temu sudah dibuat namun mereka yang tutup klinik.
“Ada beribu klinik, pihak MySejahtera tidak mampu untuk menghubungi semua klinik-klinik terlibat. Saya juga berharap agar pihak klinik memaklumkan tentang penutupan itu kepada pihak yang terlibat,” jelasnya di Dewan Rakyat hari ini.
Beliau berkata demikian ketika menjawab pertanyaan dari Cha Kee Chin (Rasah-PH) yang membangkitkan tentang isu masalah yang dihadapi oleh rakyat berkaitan janji temu di MySejahtera.
Tambah Noor Azmi, pihak kementerian turut akui tentang masalah ini dan akan memperbaiki segera kekurangan yang telah berlaku ketika ini. K! ONLINE


Covid-19 boleh melonjak walau dalam fasa endemik
Oleh MOHD RASDAN AHMAD

8 November 2021, 4:24 pm
PETALING JAYA – Peningkatan kes jangkitan harian Covid-19 mungkin melonjak tinggi walaupun negara telah beralih kepada fasa endemik tidak lama lagi.
Timbalan Menteri Kesihatan, Datuk Seri Dr. Noor Azmi Ghazali berkata, bagi menghadapi situasi tersebut, Kementerian Kesihatan (KKM) kini dalam proses membuat beberapa persediaan bagi memastikan bilangan kes yang memerlukan kemasukan ke hospital dan kematian disebabkan Covid-19 lebih terkawal.
“Bagi pemantauan mudah dilakukan oleh masyarakat, tiga indikator telah ditetapkan iaitu kadar transmisi Covid-19 membabitkan penularan dalam komuniti yang diukur menggunakan kadar insiden purata tujuh hari kes serta kadar insiden kurang daripada 3.6 per 100,000 penduduk.
“Kementerian juga meneliti pengendalian kes mengikut tahap keterukan kes Covid-19 yang diukur menggunakan kadar kematian purata tujuh hari dengan nilai 0.8 peratus dan kurang,” katanya di Dewan Rakyat hari ini.
Beliau berkata demikian ketika menjawab soalan Kelvin Yi Lee Wuen (Bandar Kuching- PH) yang ingin tahu mengenai transisi daripada pendekatan pandemik ke endemik dan parameter digunakan bagi menilai kesediaan kerajaan untuk transisi secara selamat dan lestari.
Tambah Dr. Noor Azmi, bagi indikator ketiga adalah melihat kapasiti hospital untuk respon iaitu kadar kemasukan ke hospital purata tujuh hari pesakit kategori tiga, empat dan lima kurang daripada seorang per 100,000 penduduk sehari. -K! ONLINE.


PRN Melaka: Keputusan permohonan Adly Rabu ini
Oleh NUZULSHAM SHAMSUDDIN

8 November 2021, 3:56 pm
KUALA LUMPUR – Mahkamah Tinggi di sini hari ini menetapkan Rabu ini (10 November) bagi keputusan permohonan kebenaran semakan kehakiman yang difailkan Pengerusi Pakatan Harapan (PH) Melaka, Adly Zahari bagi mencabar keabsahan pembubaran Dewan Undangan Negeri (DUN) Melaka dan membatalkan Pilihanraya Negeri (PRN) Melaka serta-merta.
Hakim Datuk Noorin Badaruddin membuat keputusan tersebut selepas selesai mendengar hujah daripada kedua-dua belah pihak.
Dalam prosiding hari ini, pemohon diwakili peguam Razlan Hadri Zulkifli manakala responden-responden diwakili Peguam Kanan Persekutuan, S. Nakunavathy.
Terdahulu Nakunavathy ketika berhujah berkata permohonan bagi membatalka PRN Melaka dijadualkan pada 20 November ini tidak boleh dipertikaikan di mahkamah.
Dalam hujahannya melalui bantahan awal yang dibuat, beliau berkata kuasa untuk membubarkan DUN adalah terletak pada negeri dan perkara itu tidak boleh dihujahkan di mahkamah.
“Berdasarkan kes yang diputuskan sebelum ini, adalah jelas bahawa perkara membabitkan perisytiharan dan pembubaran DUN adalah dilindungi daripada penelitian mahkamah,” katanya.

Menurutnya nasihat dan keputusan untuk membubarkan DUN adalah sebahagian daripada proses yang membawa kepada perisytiharan pembubaran dewan yang tidak boleh dibawa kepada permohonan semakan kehakiman.
Adly ,50, selaku pemohon memfailkan semakan kehakiman itu menerusi firma guaman Gan Ho& Razlan Hadri dengan menamakan Ketua Menteri Melaka (caretaker), Datuk Seri Sulaiman Md Ali, Speaker DUN Melaka, Datuk Seri Ab Rauf Yusof sebagai responden pertama dan kedua.
Sementara responden ketiga dan keempat ialah Suruhanjaya Pilihan Raya (SPR) dan Yang Dipertua Negeri Melaka, Tun Mohd. Ali Rustam.- K! ONLINE


Setiausaha Luar Britain lawat Malaysia
Oleh AMREE AHMAD

8 November 2021, 3:16 pm
PUTRAJAYA – Menteri Luar, Datuk Saifuddin Abdullah hari ini menerima kunjungan hormat dari Setiausaha Luar, Komanwel dan Hal Ehwal Pembangunan Britain, Elizabeth Marry Truss.
Menurut kenyataan Kementerian Luar di sini, ia merupakan lawatan rasmi kali pertama wanita tersebut ke negara ini setelah baru dilantik ke jawatan berkenaan pada 15 September lalu.
“Kedua-dua Menteri Luar ini dijadualkan membuat penilaian secara menyeluruh ke atas tahap kemajuan dalam hubungan yang telah lama terjalin antara dua negara,” kata Wisma Putra.
Kunjungan tersebut juga ujar kenyataan berkenaan, bakal memberi peluang kerjasama antara kedua-dua negara dalam isu pasca pandemik Covid-19 terutama bidang pemulihan ekonomi.
Truss, 46, turut dijadualkan mengadakan kunjungan hormat ke atas Perdana Menteri, Datuk Seri Ismail Sabri Yaakob untuk bertukar pendapat dalam beberapa isu kerjasama dua hala. – K! ONLINE


Kegagalan pendawaian punca utama kebakaran rumah di Selangor
Oleh ISKANDAR SHAH MOHAMED

8 November 2021, 5:03 pm
SHAH ALAM – Kegagalan sistem pendawaian elektrik di rumah atau kediaman menjadi penyumbang utama punca berlakunya kebakaran di Selangor.
Berdasarkan statistik tahunan Jabatan Bomba dan Penyelamat Malaysia (JBPM) negeri, sebanyak 54 peratus kebakaran berpunca faktor itu selain melibatkan perkakasan gas.
Pengarah Bomba Selangor, Norazam Khamis berkata, rekod menunjukkan rumah kediaman menyumbang kepada 63 peratus jumlah kebakaran di negeri ini.
Katanya, punca bencana itu antaranya berikutan kegagalan sistem pendawaian dan perkakasan elektrik yang digunakan.
“Pendawaian yang usang perlu dilakukan penyelenggaraan semula oleh kontraktor yang bertauliah.
“Perkakasan elektrik yang diiktiraf oleh SIRIM juga penting bagi mengelak kegagalan fungsinya yang boleh mengakibatkan kebakaran,” katanya ketika melancarkan Kempen Keselamatan Kebakaran JBPM peringkat negeri di sini, petang tadi.-K!ONLINE


Mayat lelaki ditemui berdekatan Kolej Komuniti Jerantut
Oleh HARIS FADILAH AHMAD

8 November 2021, 4:19 pm
JERANTUT – Mayat seorang lelaki Melayu yang dipercayai mengalami masalah mental ditemui berhampiran Kolej Komuniti Jerantut di sini hari ini.
Timbalan Ketua Polis Daerah Jerantut, Deputi Superintendan Azman Mat Kamis berkata, mayat Muhammad Zawawi Mohamad, 50, ditemukan oleh orang awam tanpa pakaian kira-kira pukul 8 pagi ini.
“Menerusi maklumat yang diperoleh lelaki berasal dari Kampung Doja, Jerantut ini masih bujang dan merupakan seorang penganggur.
“Mangsa mengalami komplikasi sakit mental sejak 10 tahun lalu akibat terlibat dalam kemalangan jalan raya dan mendapat rawatan rawatan di Hospital Besar Johor Bharu,” katanya ketika dihubungi di sini hari ini.
Menurut Azman, mayat mangsa kemudiannya dibawa ke Hospital Jerantut untuk bedah siasat dan siasatan awal kes diklasifikasikan sebagai mati mengejut serta tiada unsur jenayah.-K! ONLINE


Dua skop ditetapkan untuk peralihan ke endemik
Oleh MOHD RASDAN AHMAD

8 November 2021, 4:41 pm
PETALING JAYA – Kementerian Kesihatan (KKM) menetapkan dua skop penilaian bagi memastikan proses peralihan fasa pandemik ke endemik dilaksanakan dengan selamat, berhati-hati dan secara lestari iaitu situasi penularan Covid-19 dalam negara dan kapasiti bagi respon kepada Covid-19.
Timbalan Menteri Kesihatan, Datuk Seri Dr. Noor Azmi Ghazali berkata, terdapat tujuh domain dalam skop berkenaan iaitu kes teruk, kematian, penularan jangkitan Covid-19, liputan vaksinasi, kapasiti fasiliti hospital, kapasiti makmal dan petugas kesihatan.
“Bagi setiap domain, terdapat parameter atau indikator yang digunakan untuk mengukur kesediaan Malaysia beralih ke fasa endemik.
“Parameter itu adalah kadar kemasukan ke wad bagi kes Covid-19 kategori tiga, empat dan lima per 100,000 populasi; peratusan kes berumur melebihi 60 tahun dan ke atas dengan komorbid dan kadar kematian purata kes dalam tempoh tujuh hari (mengikut tarikh kematian, denominator adalah purata jumlah kes),” katanya.
Beliau berkata demikian ketika sesi Jawab Lisan di Dewan Rakyat hari ini.
Dr. Noor Azmi berkata, parameter lain membabitkan kadar insiden purata kes bagi tempoh tujuh hari (per 100,000 populasi), kadar positif daripada sampel pesakit Influenza (ILI) dan jangkitan Pernafasan Akut Teruk (SARI), prapembedahan dan prakemasukan ke wad dan liputan vaksinasi.

Jelasnya, kapasiti untuk respon membabitkan penilaian kadar penggunaan katil di hospital untuk kes Covid-19, kadar penggunaan katil di ICU, keperluan pembukaan Pusat Kuarantin dan Rawatan Covid-19 (PKRC) dan keputusan ujian RT PCR diperolehi dalam tempoh 48 jam.
Turut dinilai katanya adalah kadar peratusan ujian positif per jumlah ujian dijalankan (RT PCR, RTK Ag profesional dan kendiri) serta peratusan kakitangan kesihatan terkesan dengan jangkitan Covid-19.


Kes tipu beli barang online meningkat dua kali ganda
Oleh NUR HUDA MUSA

8 November 2021, 3:10 pm
KUALA LUMPUR – Polis Diraja Malaysia (PDRM) menjangkakan kes penipuan dalam talian yang berlaku di negara ini boleh melonjak hingga dua kali ganda sehingga hujung tahun ini berbanding tahun lalu.
Ketua Polis Negara, Datuk Seri Acryl Sani Abdullah Sani berkata, sejak Januari hingga Oktober tahun ini kes penipuan yang dilaporkan telah mencecah 8,162 kes berbanding 5,846 pada tahun sebelumnya dan 3,512 pada 2019.
Beliau berkata, jumlah kerugian melibatkan penipuan belian secara online juga dilihat meningkat secara konsisten.
“Setakat Oktober tahun ini, kerugian akibat pembelian online telah mencecah RM58 juta berbanding RM41 juga pada tahun 2020 manakala RM28 juta pada 2019.
“Bererti kemungkinan kalau tunggu sehingga Disember nanti kemungkinan akan hampir dua kali ganda berbanding kes yang dilaporkan pada 2020 dan tiga kali ganda berbanding tahun 2019,” katanya ketika sidang akhbar selepas merasmikan Kempen Pencegahan Jenayah Komersial (Jenayah Dalam Talian) 2021 di sini hari ini.
Terdahulu, kempen tersebut dianjurkan oleh Jabatan Siasatan Jenayah Komersial (JSJK) dalam usaha menangani ancaman jenayah komersial khususnya jenayah dalam talian yang semakin kompleks.

Sempena pelancaran kempen itu juga, Acryl Sani melancarkan Sistem Hebahan melalui Sistem Pesanan Ringkas (SMS) menggunakan Masking Code PDRM.
Sistem berkenaan merupakan platform penyaluran dan hebahan maklumat kepada masyarakat khususnya mengenai pencegahan jenayah dalam talian. – K! ONLINE


Hadiahkan air kotak tanda terima kasih
Oleh NABIL AIMAN NOR AZWAN

8 November 2021, 3:12 pm
PETALING JAYA – Tindakan seorang kanak-kanak lelaki menghargai jasa pekerja pembersihan dengan memberi air kotak baru-baru ini mendapat pujian orang ramai.
Gelagat tersebut mendapat pujian ramai kerana telatahnya menyantuni pekerja pembersihan yang sedang mengangkat sampah di hadapan rumahnya.
Menerusi sebuah video berdurasi 34 saat, budak lelaki itu memberikan beberapa kotak air minuman kepada pekerja pembersihan dan disambut dengan senang hati oleh para pekerja tersebut.
Sebelum beredar ibu bapa kanak-kanak itu juga sempat mengajar dia untuk mengucapkan terima kasih kepada pekerja tersebut dan melambai sebelum masuk ke rumah.
Video berkenaan mendapat lebih 132,500 tontonan dan 10,900 komen di laman aplikasi TikTok.
Salah seorang pengguna @Elfiqadewi berkata, tindakan ibu bapa berkenaan sangatlah bagus kerana mengajar untuk menghargai individu yang penat bekerja seperti ini.

“Bagusnya ajar anak hargai orang-orang yang kerja penat macam ini, tanpa mereka mungkin kawasan kita tak akan bersih macam sekarang,” jelasnya.
Sementara itu, @Husnanrzln berkata, apabila melihat video ini dia teringat akan pesan ayahnya yang selalu menasihatinya supaya menjadi anak soleh dan sentiasa menyenangkan orang sekeliling.
“Peringatan buat diri saya, ayah selalu ajar kami macam ini, semoga membesar menjadi anak yang soleh dan sentiasa menyenangkan orang sekeliling.
“Apa-apa pun terbaik abang dengan kakak ajar adik ini bersedekah moga murah rezeki awak sekeluarga,” ujarnya. – K! ONLINE.


APMM rampas 31 set bubu naga
Oleh AFIFI HAFIZ MOHD NOR

8 November 2021, 2:44 pm
PORT DICKSON – Maritim Malaysia (APMM) Melaka dan Negeri Sembilan telah merampas 31 set bubu naga yang dijumpai di sekitar perairan Lukut di sini semalam.
Menurut Pengarah Maritim Negeri Melaka dan Negeri Sembilan, Kepten Maritim Haris Fadzillah Abdullah, rampasan tersebut dilakukan semasa rondaan rutin dan pada sekitar pukul 4 petang semalam.
“Aset Maritim telah menemui botol-botol plastik mencurigakan terapung di permukaan air dan pemeriksaan mendapati ia digunakan sebagai penanda lokasi pemasangan bubu naga.
“Pasukan operasi seterusnya merampas 31 set bubu naga dipasang di empat lokasi berasingan sekitar kedudukan 0.4 batu nautika Barat Daya muara Sungai Lukut, di sini,“ katanya dalam satu kenyataan di sini hari ini.
Tambahnya, kesemua bubu naga yang dijumpai itu dirampas kerana penggunaannya adalah tidak dibenarkan oleh Jabatan Perikanan Malaysia sejak November 2018.-K! ONLINE


11 monumen mini ASEAN tarikan terbaharu Pulau Bidong
Oleh MOHD AZLI ADLAN

8 November 2021, 2:05 pm
KUALA NERUS – Sebanyak 11 monumen mini negara-negara Asia Tenggara di dalam dasar laut menjadi tarikan terbaharu pelancongan di Pulau Bidong di sini.
Menteri Pelancongan, Seni dan Budaya, Datuk Seri Nancy Shukri berkata, monumen mini tersebut dibina pada kedalaman 10 meter hingga 15 meter di dasar laut berhampiran Stesen Penyelidikan Alami Marin Universiti Malaysia Terengganu (UMT).
Beliau berkata, projek Monumen Mini Dasar Air Persatuan Negara-Negara Asia Tenggara (ASEAN) yang pertama di dunia tersebut merupakan inisiatif kementerian bagi menggalakkan kelestarian pelancongan kebudayaan.
Kita juga mahu selain meningkatkan kesedaran tentang identiti ASEAN dan memulihara warisan dasar laut.
“Pulau Bidong dipilih sebagai lokasi pembinaan mini monumen ini kerana dasar lautnya memiliki khazanah warisan daripada kapal karam,” katanya merasmikan Monumen Mini Dasar Air ASEAN di sini hari ini.
Nancy berkata, 11 monumen mini tersebut ialah Menara Berkembar Kuala Lumpur (KLCC), Masjid Sultan Haji Omar Ali Saifuddien, Monumen Kemerdekaan Kemboja dan Monumen Patuxai.

Tambah beliau, dasar laut Pulau Bidong turut dibina Monumen Nasional Indonesia, Pagoda Shwedagon, Monumen Jose Rizal, Merlion, Wat Arun Ratchawararam Ratchaworamahawihan, Pagoda Tran Quac dan Monumen Simbol Penyatuan ASEAN.
Pulau Bidong yang terkenal dengan keindahan terumbu karangnya pernah menjadi lokasi penempatan Orang Hanyut Vietnam pada tahun 1970-an hingga awal 1980-an. – K! ONLINE


4,543 kes Covid-19 hari ini
Oleh SITI A'ISYAH SUKAIMI

8 November 2021, 2:22 pm
PUTRAJAYA – Sebanyak 4,543 kes baharu dilaporkan hari ini, menjadikan jumlah pesakit Covid-19 sebanyak 2,510,852 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya menerusi ciapan Twitter nya di sini hari ini. -K!ONLINE


Pakai jam tangan mewah jutaan ringgit, Siti memang layak
Oleh NUR EMIRA SAIZALI

8 November 2021, 2:21 pm
PETALING JAYA – “Dia layak memakainya.”
Itu antara respons orang ramai mengenai video tular memaparkan penyanyi nombor satu negara, Datuk Seri Siti Nurhaliza yang dikatakan menggayakan seutas jam tangan bernilai lebih RM1 juta ringgit ketika hadir pada satu pertunjukan fesyen di ibu negara semalam.
Video yang dimuat naik oleh seorang pengguna TikTok itu memaparkan Siti melambaikan tangan dan kelihatan jam tangan mewah bertali berwarna merah itu dipakai pakai pada tangan kanannya.
Menerusi perkongsian tersebut, pemilik akaun berkenaan turut meletakkan foto jam berjenama Richarcd Mille yang dipakai pelantun lagu Aku Bidadari Syurgamu itu bernilai RM1.1 juta.
Biarpun isteri kepada ahli perniagaan, Datuk Seri Khalid Mohd Jiwa itu memakai barangan mewah, dia tidak dilemparkan sebarang kata-kata negatif daripada netizen.
KOMEN seorang peminat dan Iqbal tentang kelibat Siti Nurhaliza memakai jam berharga RM1 juta.
“Dia layak dan mampu, hasil usaha dia jugakan. Bertahun-tahun menyanyi.

“Siti ialah satu-satunya artis yang paling merendah diri dan tidak menunjuk-nunjuk dia kaya. Hormat dengan gayanya,” puji seorang peminatnya.
Dalam pada itu, turut menarik perhatian ramai ialah komen daripada bekas pembantu peribadi Datuk Seri Vida iaitu Iqbal Zulkefli yang memberitahu Richard Mille juga antara jenama mewah kegemarannya.
“Siti memang sudah lama memakai jam tangan berharga ratusan dan jutaan ringgit. Ini antara jenama kegemaran saya,” ujarnya.
Untuk rekod, Kosmo! pada 12 Januari 2009 pernah melaporkan secara eksklusif Siti menerima seutas jam tangan mewah berjenama sama bernilai RM250,000 daripada suami tercinta sempena ulang tahun kelahirannya ke-30. – K! ONLINE


Polis kenal pasti suami wanita dakwa berdepan risiko keselamatan
Oleh ASLIZA MUSA

8 November 2021, 3:06 pm
IPOH -Polis telah mengenal pasti suami kepada wanita yang memuat naik dakwaan di Aplikasi Tiktok berkaitan tiada tindakan diambil terhadap aduannya yang berdepan ancaman keselamatan.
Ketua Polis Perak, Datuk Mior Faridalathrash Wahid berkata, lelaki tersebut akan dipanggil memberi keterangan bagi membantu siasatan.
“Kita telah mengenal pasti wanita itu dan minta kerjasamanya untuk datang ke balai polis bagi kita mendapat maklumat mengenai ancaman yang dimaksudkannya.
“Wanita terbabit sebelum ini ada membuat laporan polis tentang masalah rumah tangga dan kita telah pun mengenal pasti suaminya,” katanya di sini hari ini.
Menurut Mior Farid, keengganan wanita itu memberi kerjasama menyebabkan pihaknya meminta kerjasama Jabatan Kebajikan Masyarakat (JKM) untuk turut sama mengenal pasti punca masalah pengadu.-K! ONLINE


Polis Perak keluar 875 kompaun sejak rentas negeri
Oleh ASLIZA MUSA

8 November 2021, 2:10 pm
IPOH – Polis Perak mengeluarkan sebanyak 875 kompaun bagi kesalahan pelanggaran prosedur operasi standard (SOP) Covid-19 sejak rentas negeri dibenarkan bermula 11 Oktober lalu hingga semalam.
Ketua Polis Perak, Datuk Mior Faridalathrash Wahid berkata, daripada jumlah itu, kesalahan gagal mendaftar masuk premis merekodkan kompaun tertinggi sebanyak 478 kes diikuti 211 kompaun kerana gagal memakai pelitup muka dan 68 kompaun atas kesalahan tiada penjarakan fizikal.
Katanya, sebanyak 54 kompaun turut dicatatkan membabitkan kesalahan keluar bukan wakil isi rumah dan tidak lengkap divaksin, pemilik gagal menyediakan QR Kod MySejahtera di premis dengan 22 kompaun serta makan dalam premis dan merentas sempadan tanpa lengkap divaksinasi masing-masing 12 dan tujuh kompaun.
“Bagi kesalahan melakukan aktiviti sukan tanpa lengkap divaksin dengan tujuh kompaun, tidak patuh waktu operasi (6), perjumpaan sosial dan mabuk (6) dan enggan menjalani kuarantin (4),” katanya selepas menyaksikan Majlis Serah Terima Tugas Timbalan Ketua Polis Perak dan Ketua Jabatan Pencegahan Jenayah dan Keselamatan Komuniti (JPJKK) di Mes Pegawai Kanan PDRM Perak di sini hari ini.
Mengulas lanjut Mior Farid berkata, polis turut mengeluarkan 65 kompaun melalui Op Patuh hasil pemeriksaan terhadap 3,924 buah kilang di seluruh negeri sejak 2 Julai lalu hingga semalam.-K! ONLINE


KPM larang amalan pemeriksaan haid di semua institusi pendidikannya
Oleh MOHD. HUSNI MOHD. NOOR

8 November 2021, 2:25 pm
PUTRAJAYA – Kementerian Pendidikan (KPM) mengeluarkan larangan bagi amalan pemeriksaan haid di semua institusi pendidikannya di seluruh negara.
Larangan itu seiring dengan surat makluman dikeluarkan KPM pada 2 November lalu bertajuk Peringatan Berkaitan Pemeriksaan Fizik Dalam Kalangan Murid Perempuan di Sekolah.
Surat makluman ditandatangani Ketua Pengarah Pendidikan Datin Seri Nor Zamani Abdol Hamid itu ditujukan kepada semua Ketua Bahagian KPM dan Pengarah Pendidikan Negeri.
Menerusi surat makluman itu, KPM mendapati bahawa tindakan pemeriksaan fizikal, khususnya berkaitan haid dalam kalangan pelajar perempuan ada berlaku di institusi pendidikan bawah KPM.
“KPM memandang serius perkara ini dan menegaskan perkara ini tidak sepatutnya berlaku.
“Sehubungan itu, semua jabatan pendidikan negeri dan pejabat pendidikan daerah hendaklah memastikan amalan dan tindakan pemeriksaan fizikal khususnya berkaitan haid tidak berlaku di mana-mana institusi bawah KPM,” kata surat makluman berkenaan.- K! ONLINE


Puteri Aishah nikah bulan ini
Oleh MOHAMMAD SHAHEMY AZMI

8 November 2021, 2:42 pm
PETALING JAYA – Pelakon Puteri Aishah mengesahkan bakal menamatkan zaman bujangnya dengan seorang ahli perniagaan selewat-lewatnya hujung bulan ini.
Ujar pelakon berusia 27 tahun itu, jika mengikut perancangan awal, majlis pernikahannya sepatutnya dibuat lebih awal, namun terpaksa ditunda ekoran situasi semasa yang tidak mengizinkan.
“Sepatutnya kami merancang untuk bernikah lebih awal, namun melihat kepada situasi semasa kami bersepakat mendirikan rumah tangga pada bulan ini, insya-Allah.
“Sekiranya semua dipermudahkan, kami akan teruskan seperti apa yang dirancang,” katanya.
Sehinggga kini, Aishah bagaimanapun belum bersedia untuk berkongsi butiran terperinci mengenai majlis pernikahannya dengan jejaka berusia 28 tahun itu.
Ujar pelakon drama Rahimah Tanpa Rahim itu lagi, persiapan untuk menuju hari bahagianya berjalan lancar dan sudah siap hampir 80 peratus.

“Syukur alhamdulillah, segala persiapan untuk majlis pernikahan nanti sudah siap hampir 80 peratus.
“Kalau boleh biarlah perkahwinan kami dapat disaksikan oleh keluarga kedua-kedua belah pihak nanti,” jelasnya.
Disoal tentang gerangan lelaki yang berjaya mencuri hatinya, Aishah berkata bahawa dia akan berkongsi tentang perkara tersebut menjelang majlis pernikahannya nanti.
“Saya tidak berniat untuk merahsiakan tarikh perkahwinan dan identiti bakal suami. Siapa yang tahu, tahulah. Tapi selebihnya, semua saya akan dikongsikan pada hari terbabit nanti,” katanya.
Ujar Aishah, dia mengenali teman lelakinya itu lebih dua tahun lalu dan teruja untuk melangkah ke fasa seterusnya.
“Saya sangat bersyukur kerana bakal suami menyokong karier seni saya selepas ini. Malah kami berdua memang jenis kuat bekerja dan tiada masalah mengenai perkara itu.
“Kami faham mengenai kerjaya masing-masing. Dia tidak pernah melarang minat saya terhadap dunia lakonan sebaliknya memberi galakan terhadap apa yang saya lakukan selagi tidak melampaui batas.
“Doakan semoga majlis pernikahan nanti akan berjalan lancar. Apa yang saya kongsikan majlis akan diadakan secara sederhana dan mengikut prosedur operasi standard (SOP),” katanya. – K! ONLINE


Azizi dilantik Timbalan Ketua Polis Perak baharu
Oleh ASLIZA MUSA

8 November 2021, 2:18 pm
IPOH – Ketua Penolong Pengarah Pengurusan (Perjawatan) Bukit Aman, Datuk Azizi Mat Aris dilantik sebagai Timbalan Ketua Polis Perak yang baharu berkuatkuasa esok.
Azizi mengambil alih tugas itu daripada Datuk Mazlan Santarai yang bersara wajib bermula esok.
Majlis serah terima tugas itu disaksikan Ketua Polis Perak, Datuk Mior Faridalathrash Wahid di Mes Pegawai Kanan Polis Diraja Malaysia (PDRM) Perak di sini hari ini.
Pada majlis sama, turut diadakan majlis serah terima tugas jawatan Ketua Jabatan Pencegahan Jenayah dan Keselamatan Komuniti (JPJKK) Perak antara Senior Asisten Komisioner Mohd. Alwi Zainal Abidin dengan bekas Ketua Polis Daerah Seberang Perai Utara, Senior Asisten Komisioner Noorzainy Mohd. Noor.-K! ONLINE


Sulawesi kembali digegar gempa bumi selang dua hari
Oleh ALWANI ZAFIRAH

8 November 2021, 2:33 pm
PETALING JAYA – Sulawesi sekali lagi digegarkan gempa bumi berukuran 5.3 pada skala richer hari ini, selang dua hari selepas berlaku pada 6 November yang lalu.
Jabatan Meteorologi (MetMalaysia) dalam satu kenyataan berkata, ia berlaku di Semenanjung Minahassa pada pukul 1:06 petang tadi.
“Pusat gempa bumi tersebut terletak 0.8 darjah selatan dan 123.5 darjah timur dengan kedalaman 10 kilometer (km).
“Bagaimanapun, tiada ancaman tsunami kepada Malaysia susulan kejadian bencana alam itu,” katanya di sini hari ini. – K! ONLINE


Kosmo! menang laporan berita media cetak terbaik bahasa Melayu
Oleh KOSMO!

9 November 2021, 10:56 pm
SHAH ALAM – Wartawan Kosmo!, Mohd. Yunus Yakkub memenangi kategori media cetak terbaik bagi Bahasa Melayu pada Malam Apresiasi Media Alam Sekitar Negeri Selangor, hari ini.
Beliau yang juga wakil Kosmo negeri Selangor membawa pulang wang tunai RM1,000, plak, sijil penghargaan dan barangan elektronik.
Sementara itu, wartawan Utusan Malaysia, Mohamad Hafiz Yusoff Bakri Mohamad Hafiz Yusoff Bakri turut terpilih memenangi saguhati bagi kategori sama dengan meraih wang tunai RM500 serta sijil penghargaan.
Penyampaian hadiah disempurnakan Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli Selangor, Hee Loy Sian.
Turut hadir, Ketua Pengarah Jabatan Alam Sekitar, Wan Abdul Latiff Wan Jaffar. -K!ONLINE


Dua lelaki terperangkap dalam kejadian kepala air
Oleh MOHD. RAFIE AZIMI

9 November 2021, 10:30 pm
JITRA – Dua pengunjung lelaki terperangkap dalam kejadian kepala air di Hutan Lipur Bukit Wang di sini petang tadi.
Pegawai Angkatan Pertahanan Awam (APM) Daerah Kubang Pasu, Kapten (PA) Mohd. Adenin Suhaimi berkata, dua mangsa berusia 19 dan 21 tahun itu berada di kawasan hutan lipur tersebut ketika kejadian berlaku kira-kira pukul 5 petang.
Katanya, mereka bagaimanapun dilaporkan selamat dan tidak mengalami sebarang kecederaan.
“Anggota bomba dan APM telah berada di hutan lipur tersebut untuk menyelamat kedua-dua mangsa,” katanya ketika dihubungi sebentar tadi.
Situasi kepala air di Hutan Lipur Bukit Wang di sini petang tadi.
Menurutnya, kejadian kepala air itu berlaku selepas hujan lebat selama tiga jam pada petang tadi.
Dalam perkembangan sama, ujar beliau, seramai 30 penduduk daripada lapan keluarga dari tiga kampung berdekatan hutan lipur itu terjejas apabila dilanda banjir kilat sedalam 0.5 meter.

Katanya, tiga kampung terlibat adalah Kampung Bukit Wang, Kampung Padang Panjang dan Kampung Sampang.
“Bagaimanapun mangsa terlibat tidak dipindahkan kerana banjir kilat tersebut beransur surut selepas dua jam,” ujarnya. -K! ONLINE


10 rumah, 5 lot kedai di Kota Bharu musnah terbakar
Oleh ROSALWANI CHE SOH

9 November 2021, 10:47 pm
KOTA BHARU – Dianggarkan 10 buah rumah penduduk dan lima buah lot kedai musnah dalam kebakaran yang berlaku di Jalan Sultanah Zainab, di sini sebentar tadi.
Penolong Pengarah Operasi Jabatan Bomba Dan Penyelamat Kelantan, Penguasa Kanan Bomba II Mohd. Wildan Azhari berkata, kebakaran dipercayai bermula pada pukul 7.22 malam dan bomba tiba di lokasi kejadian tujuh minit kemudian.
Menurutnya, operasi memadamkan kebakaran mengambil masa yang lama apabila ia melibatkan banyak kediaman dan lot kedai.
Api sedang marak membakar rumah dan lot kedai.
“Seramai 70 anggota termasuk pegawai bomba dari tujuh balai iaitu Balai Bomba dan Penyelamat (BBP) Kota Bharu, Tunjong, Kota Darul Naim, Wakaf Bharu, Pengkalan Kubor, Tanah Merah dan Pasir Tumboh terlibat dalam operasi pemadaman api.
“Kebakaran dapat dikawal pada pukul 9.06 malam. Setakat ini, tiada sebarang kematian dilaporkan dalam kejadian itu, namun kebakaran tersebut telah melibatkan banyak kerosakan,” katanya ketika ditemui pemberita di lokasi kejadian.
Menurut beliau, pihaknya sedang menyiasat jumlah sebenar rumah dan lot kedai yang terlibat dalam kebakaran itu.

Katanya, punca kebakaran dan kerugian yang dialami mangsa masih dalam siasatan. -K! ONLINE